text:
Framhaldandi fólkavøkstur í Tvøroyrar kommunu
politikkur22-03-2021 - 16:07 - Jóanis Nielsen
Á hugnaligari samkomu í skúlahøllini, í Ítróttarhøllini í Trongisvági, varð farna leygardag hátíðarhildið at býurin er vorðin heili 53 fólk ríkari, síðan 1. januar 2020. Av tí at koronafarsóttin áhaldandi hevur sett fótonglar fyri at fólk kunnu savnast, so hevur eingin móttøka verið av tilflytarum, síðan apríl í fjør.
Longu tíðliga í 2020 sást, at okkurt var við at broytast í tilflytingarmynstrinum á Tvøroyri. Fleiri og fleiri barnafamiljur fluttu til býin og samstundis eru sera nógv børn fødd seinasta árið, ið eru heimahoyrandi á Tvøroyri. Heili 25 børn undir 1 ár vórðu, saman við familjuni, boðin til samkomuna. Av tí at tað ikki bar til hjá øllum at koma henda dag, verður eitt tiltak afturat – væntandi í komandi viku.
Anita Vibergsdóttir, varaborgarstjóri, bjóðaði vælkomin og helt eina røðu fyri teimum mongu gestunum. Børnini fingu hvør sína bók, við ævintýrunum hjá H.C. Andersen og tey vaksnu fingu gávukort til matstovurnar í býnum og eina prýðiliga konfekteskju, við væl smakkandi sjokulátu, ið Mariann Mikkjalsdóttir, í Trongisvági, hevði gjørt.
Ein sera góður dagur í Trongisvági, ið ber boð um bjartar tíðir fyri framman á Tvøroyri.
Her ber til at lesa røðuna, ið Anita Vibergsdóttir helt:
“Góðu tit øll
Tað er mær ein stór gleði, at vera við til hesa løtuna, har Tvøroyrar kommuna bjóðar tykkum vælkomnum, bæði nýbornum børnum, familjum og einstøkum borgarum. Hetta er fyri meg, bæði sum borgara og varaborgarstjóra, avgjørt ein av teimum betru løtunum. Tí er tað nakað vit her á Tvøroyri kunnu fegnast um, so er tað at kunna bjóða nýggjum borgarum vælkomnum í okkara kommunu, og at fólkatalið veksur.
Vegna smittuna, sum seinasta árið hevur sett allan heimin niður í ferð, so hevur tað ikki verið gjørligt at havt hetta tiltakið fyrr, men nú eru vit so her.
Tvøroyrar kommuna er ein góð kommuna at búgva í !
Her hava vit alt sum okkum tørvar fyri at kunna búleikast og trívast, bæði sum einstaklingar og sum familja.
Vit hava eitt stórt ynski um, at Tvøroyrar kommuna skal vera eitt gott og trygt stað hjá øllum, yngri sum eldri, og allatíðina hava vit fyri eyga at trivnaðurin skal vera í hásæti.
Tað er umráðandi fyri eina kommunu sum okkara, at fólkatalið í kommununi økist.
Børnini eru framtíðin og serliga tað, at barnatalið hækkar, fegnast vit um!
Tit vilja geva børnunum tað besta, og tað vilja vit eisini sum kommuna. Vit vilja gera okkara til, at hetta dýrabara tilfeingi okkara fær góðar og tryggar karmar ímeðan tey vaksa upp.
Í fjør tóku vit nýggja partin av snotuliga barnagarðinum Mýrifípuni í brúk.
Hetta var ein tiltrongd útbygging, og kunnu vit nú gleðast um, at við hesum tvífaldaðust ansingarplássini í kommununi, samstundis sum vit fingu fleiri nýggj arbeiðspláss í barnagarðinum.
Á Tvøroyri hava vit lagalig ansingargjøld og eina munagóða avsláttarskipan, bæði í barnagarðinum og frítíðarskúlanum.
Vit hava ein góðan fólkaskúla við øllum tí, sum nútímans skúlaskapur krevur. Góðar og ungar lærarar, og góða undirvísing, men bygningarnir hava tænt fyri seg.
Býráði hevur samtykt, at farast skal undir fyrireikingar til at byggja nýggjan skúla, hetta hevur høga raðfesting, og fyrireikingararbeiðið er í gongd.
Pakkhús 4, ungdómshúsið hjá okkum, er eitt væl umtókt tilboð til børn og ung.
Somuleiðis hava vit eitt stórt og fjølbroytt úrval av øðrum frítíðartilboðum. Tað er neyvan nøkur kommuna á okkara stødd, sum hevur so nógv virkin ítróttar– og frítíðarfeløg, okkurt er til allar aldursbólkar.
Eg fari í hesum sambandi at nevna Frítíðarkortið, sum kommunan samtykti at øll børn undir 18 ár skuldu fáa. Hetta er ein stórur, fíggjarligur lætti hjá barnafamiljunum. Frítíðarkortið er áljóðandi 2000,-kr og er ætlað til limagjøld til frítíðarvirksemi hjá børnum og ungum í kommununi.
Tvøroyrar kommuna hevur eina væl útbygda heimasíðu, har allir neyðugir upplýsingar um kommunu- og tænastuviðurskifti eru til taks. Harafturat hava vit eisini eina vælvirkandi kunningarstovu í umsitingarbygninginum hjá kommununi. Er okkurt tit eru í iva um, eru tit altíð vælkomin at venda tykkum til kommununa.
Nógv av tykkum sum eru samankomin her í dag, eru fødd og uppvaksin í kommununi. Tit hava verið burtur eina tíð, nomið tykkum útbúgving og arbeitt uttanlands, ella aðrastaðni í Føroyum.
Tit hava roynt flogið, funnið tykkum ein maka og fingið børn. Og nú tá pelarnir skulu sláast niður, hava tit leita aftur til heimstaðið, aftur til tað trygga og kenda. Heim aftur til Tvøroyrar, Trongisvágs, Froðbiar ella Ørðavíkar.
Hettar fegnast vit stórliga um, ikki bara vit sum kommuna, men sanniliga gleðast eisini tykkara nærmastu yvir at hava børn og barnabørn í nærheit.
Skaldið Pól F Joensen, yrkir so væl í Tvørasanginum:
”Tí urtin trívist best har rótin rann, og gamal har sum móðir aldi hann ”
Tað skal vera okkara ynski, at tit og tykkara fara at trívast væl her í býnum.
Til tykkum sum ikki hava búleikast her fyrr, vil eg siga, at tit skulu vera hjartaliga vælkomin. Antin tit eru komin í arbeiðsørindum eitt tíðarbil, ella av øðrum orsøkum.
Á Tvøroyri er gott at búgva.
Vit hava, sum eg fyrr havi sagt, alt okkum tørvar her í býnum.
Sjúkrahús, lækna, røktarheim, apotek, bankar, posthús, handlar, matstøð, samkomur og kirkju. Vit hava SALT, eitt fjølbroytt mentanarlív og ikki minst eitt framkomið vinnulív. Men vit sakna grillvognin hjá Hannu. Óivað havi eg gloymt okkurt, men arbeiði er til allar hendur.
Vit eru heppin at búgva í hesu náttúruperlu !
Vit skulu bara lata eyguni upp, varnast og síggja allan vakurleikan sum er rundan um okkum.
Vita hava viðarlundinar, Áargøtu, Oyrnafjall, Tjaldavík, Hvannhaga og Ósan. Umframt alt hetta hava vit eitt nýtt spælipláss, mitt í hjartanum í býnum.
Jú tað er deiligt og gott at búgva á Tvøroyri.
Hjartaliga vælkomin í Tvøroyrar kommunu, góðu tit øll - tað er brúk fyri tykkum øllum!”
Anita Vibergsdóttir
varaborgarstjóri


c: text/html

text:
Ein tiltikin gandakelling, eyknevnd Ritan, var í Sandoy á sinni. Hon var slektað úr Túni í Dali og arbeiðskona á Sondum (náðinsgarðinum) hjá harra Peri, ið tá var hjálparprestur hjá faðir sínum, harra Klæmint. Eina ferð sum gandakallurin Jóanis í Porkeri var norðuri at vitja harra Per, fóru teir undir at royna hvør annan til at vita, hvør ið ramari var í gandinum. Meðan lá Ritan alla tíðina í einum skoti og lurtaði. Sum teir kapprøddu, segði Jóanis, at kraftin gekk frá honum: her var fólk inni; men prestur segði nei. Aðra ferð segði Jóanis, at her var fólk inni, og tá segði prestur, at, um so var, so visti tað alt. Á henda hátt var tað, at Ritan lærdi gandin. Síðan, tá ið tað var víst, at hon hevði lurtað, kastaði harra Per hatur á hana og hon aftur á hann. So rýmdi hon frá honum og fór til dóttrina at búgva, ið gift var í Trøðum.
Á prædikastólinum var einasta stað, hvar ið prestur náddi ikki at verja seg fyri Rituni. Eina ferð, sum hann stóð og prædikaði, sást hon at ganga fyri kirkjuvindeygað og kasta tríggjar svartar steinar upp um takið, men fyri hvønn steinin, hon kastaði, fall ein blóðsdropi úr nøsini á prestinum. Tá segði hann: “På dette hellige sted kommer jeg ikke mere; sé, hvor den heks går og hekser der udenfor!” og vendi so prædikuni alt fyri eitt til skilnaðarprædiku.
Ritan doyði út hjá dóttrini í Trøðum. Harra Mikkjal, ið prestur var eftir harra Per, forðaði henni kristna jørð at koma í. Men so tók sonur hennara, Túnamaðurin kallaður, og bar hana eina náttina í einum posa á kirkjugarðin. Tung hevði hon verið honum í lívinum, men tyngri var hon í deyðanum, segði hann. Ikki varð hon uppafturgrivin síðani.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.

robotstxt: allowed

filter: keep


text:
Starv í BankNordik
BankNordik er í eini spennandi menningartilgongd. Síðani 2009 er fyritøkan vaksin nógv og umfatar nú umframt banka- og tryggingarvirksemið í Føroyum eisini bankavirksemi í Grønlandi. Í dag eru umleið 250 starvsfólk í samtakinum. Høvuðssæti bankans er í Tórshavn.
Umsókn av tínum eintingum
Tú ert altíð vælkomin at senda okkum eina umsókn av tínum eintingum. Umsókn og lívsrensl (CV) kunnu sendast til hr@banknordik.fo, ella til Starvsfólkadeildina, Oknarvegur 5, 100 Tórshavn. Vit goyma tína umsókn í 6 mánaðir og seta okkum í samband við teg, um hóskandi starvsmøguleikar stinga seg upp.


text:
Landsstýriskvinnan hjá Tjóðveldi hevur nú boðað frá, at landslæknaembætið skal yvirtakast – og Javnaðarflokkurin bara hyggur at og letur standa til
Landslæknin hevur til høvuðsuppávu at styrkja sjúklingatrygdina við at hava eftirlit og góðkenning av heilsufakfólkum í føroyska heilsuverkinum. Henda uppgávan verður umsitin í samráð við Ráðið fyri sjúklingatrygd, ið hevur førleikar og styrki til at tryggja eitt trygt og gott heilsuverk.
Men nú vil landsstýriskvinnan í heilsumálum, Sirið Stenberg, at landslæknaembætið skal yvirtakast uttan at vit vita, hvat kemur í staðin.
Hon hevur eisini nýliga noktað Novo Nordisk Grunninum at seta á stovn miðstøð fyri diabetes í Føroyum, ið kundi sett veruliga gongd á menningina innan diabetesviðgerðir í heilsuverkinum.
Hon noktar harafturat at taka ímóti gávum til at listprýða nýggja bygningin á Landssjúkrahúsinum.
Hvussu langt sleppur landsstýriskvinnan hjá Tjóðveldi at spæla sær uttan at Javnaðarflokkurin so mikið sum setir spurnartekin við hesar avgerðirnar.
Og alt hetta hendir, meðan løgtingsnevndirnar ikki sleppa til arbeiðis, tí samgongan ikki fær manna lið.
Sambært løgmanni er hetta ikki ein fólkaræðisligur trupulleiki, tí landsstýrið er arbeiðsført. Ein staðfesting frá løgmanni um, at landsstýrið nú ræður øllum, eisini løgtinginum.
Bárður S. Nielsen
formaður í Sambandsflokkinum


text:
Arbeiðsøki
Viðgerð av børnum, ungum og familjum
Sálarfrøðiligar kanningar av børnum, ungum og vaksnum
Ráðgeving av foreldrum
Supervisjón av sálarfrøðingum og øðrum yrkisbólkum
Barnaserkønar uppgávur
Undirvísing og fyrilestrar
Útbúgving
Kandidatútbúgving í sálarfrøði, Københavns Universitet (2006)
Autorisatión, Psykolognævnet (2009)
Serfrøðingur í kliniskari barnasálarfrøði, Dansk Psykologforening (2016)
Eftirútbúgving í kognitivari atferðar terapi við børnum og ungum, (2007-2009)
Útbúgving og sertifisering sum viðgerði í New Forest Parenting Programme (2020)
Sertifisering sum viðgerði í Cool Kids / Chilled (2020)
Leggi stóran dent á at dagføra meg fakliga, og havi luttikið í einari ørgrynnu av skeiðum í ymsum kanningar- og viðgerðarhættum, serliga í mun til børn, ung og familjur.
Starvsroyndir
Havi hollar royndir í viðgerð og útgreining av børnum og ungum við sálarligum avbjóðingum, og sum av ymiskum orsøkum eru í mistrivnaði. Havi eitt nú nógvar royndir við at viðgerða børn við ótta og tunglyndi, sjálvskaðandi atburði, umframt børn sum hava verið fyri keðiligum hendingum ella liva undir truplum lívsumstøðum. Havi eisini nógvar royndir innan menningarórógv, eitt nú ADHD og autismu spektrum órógv, bæði við kanningum, viðgerð og við ráðgeving av foreldrum og fakfólki í mun til hvussu tey best hjálpa barninum ella tí unga.
2012 – 2020 Leiðari, Barna- og ungdómspsykiatriska toymið, Psykiatriski Depilin (2012 – 2020)
2020 – d.d. Barnaverndartænastan við Skálafjørðin
2018 – d.d. Barnaserkønur dómari, Føroya Rættur
2009 – 2012 Børne- og ungdomspsykiatrisk Center, Bispebjerg
2007 – 2009 Universitetets Psykologiske Klinik, Københavns Universitet
2006 – 2007 Psykiatriski Depilin, vaksinpsykiatri
Viðgerðartilgongdir
Í mínum arbeiði við børnum og ungum, leggi eg dent á at inndraga foreldur og netverk í at fremja broytingar. Foreldrini eru tey sum eru um børnini í tí gerandisdegnum, og tí er umráðandi at tey fáa hjálp til at stuðla barninum ella tí unga í eini góðari menning. Í mun til viðgerð av ótta og tunglyndi brúki eg mest kognitiva atferðar terapi. Í mun til aðrar aðrar problematikkir, er tað ymiskt hvørja viðgerðar tilgongd eg nýti, alt eftir hvat aldurin á barninum/ tí unga er, og hvat fokusøkið er.


text:
Leys størv
Leys størv í løtuni
Sjúkrarøktarfrøðingur í farloyvisstarv og tímaløntur avloysari til Sambýlið í Bøgøtu - freist 28. oktober
Heilsuhjálpari til Heimið við Vágna - freist 28. oktober
Varaleiðari til dagrøktina - 28. oktober
Sjúkrarøktarfrøðingur til Norðoya Ellis- og Vistarheim - freist 29. oktober
Reingerðarfólk til Niðristovu á Norðoya Røktarheimi - freist 2. november
Upplýsingarskylda í samband við umsókn um starv
Viðgerð av upplýsingum í samband við umsókn um starv hjá Klaksvíkar kommunu.
Við at søkja starv hjá Klaksvíkar kommunu, skrásetur tú nakrar persónsupplýsingar, førleikar og CV sum liður í at lata umsóknina inn til okkara. Í samband við hetta, hava vit skyldu at kunna teg um, hvussu hesar verða goymdar. Les meira um dátuvernd.


text:
Vit hava í nógv ár arbeitt við bruna- og trygdarráðgeving. Við fakliga sterkum serfrøðingum og røttu kørmunum, eru vit við til at geva kundunum ráðgeving, sum brýtur við vanahugsan og finnur røttu loysnina til ávísu uppgávuna.
Hjá SMJ vilja vit ganga á odda. Í okkara fakliga umhvørvi eru kundin, uppgávan og samstarvið í fokus. Vit bjóða okkum fram til at hava initiativið og at lætta um avgerðartilgongdina hjá kundum okkara.
- Tilbúgvingarætlanir innan bæði bruna og trygd
- Stórvenjingar, m.a. offshore fyri oljufeløg
- Brunastrategi
- Handfaring og projektering av øllum brunaviðurskiftum í bygningum og ídnaðarvirkjum.
- Brunatekniskar installatiónir
- Váðagreiningar


text:
Fyri Vágatunnilin 2001 og Norðoyatunnilin 2006 hevur RM Bólkurin/SMJ gjørt tilbúgvingarætlanir í samstarv við føroysku mynduleikunum.
Umframt at gera tilbúgvingarætlanir var skipa fyri stórvenjingar í báðum tunnlunum í fleiri umførum. Har allir innsats partar luttóku í venjingini.
Uppgávan hjá SMJ var at skipan venjingarnar og at vera eygleiðari og savna inn viðmerkingar frá venjingini í eina frágreiðing til mynduleika.
Ánari: Vágatunnilin og Norðoyatunnilin
Luttakarar: Almennu innsatsliðini
Fyriskipari: RM Bólkurin/SMJ Ráðgevandi verkfrøðingar


text:
Combine-IT er errin av at verða tilnevnd sum luttakarar í Máltøkni.
Føroyska málið er týdningarmikið, ið vit ynskja at varðveita. Tað stendur okkum nær at fáa føroyskt talgilt. Vit hava ment Ættirnar, sum er ein app, sum vísur, hvussu tað føroyska navnaheitið er á hvørjum av okkara 32 ættum.
Útgangsstøði hjá okkum er at fáa tað líka til og einfalt at nýta føroyska málið í gerandisdegnum.
Vit meta, at tað er sera jaligt, at landsstýriskvinnan í menta- og skúlamálum, Hanna Jensen, hevur tikið hetta stigið og tikið okkum við uppá samstarvsráð í Máltøkni.
Les meira um Máltøkni her:
Mentamálaráðið tídindaskriv tann 28.07.2019: Tvey stór átøk fyri føroyskt mál komin undir land


text:
Einaræði
Einaræði er politiskt stýri: ein ella tey fáu, ið stýra, hava alt valdið. Í landi við einaræði eru ikki frí val. Mong lond um í heiminum hava einaræði, ein maður við óavmarkaðum valdi ræður. Flestu einaræðisharrar taka valdið, annaðhvørt gera teir hernaðarkvett ella fella tey, ið stýra, á annan hátt. Tá ið einaveldugi einaræðisharrin er komin framat, stýrir hann ofta eftir sínum høvdi, er harðrendur og kúgar alla andstøðu. Sum árini eru liðin, hava mong lond, broytt stýrisskipan frá einaræði til stýrisskipanarligt kongsveldi.


text:
Andaktir2
Fløkja (Skótalív)2
Skótabálið (Skótalív)2
Sankta jørundsdagur og páskadagur (Skótalív)2
Óveðrið á vatninum (Náttúran)3
So ótrúliga virðismikil – og skapað so ymisk (Náttúran)3
Gud og náttúran (Náttúran)4
Ein opin hond (Sjálvbjargni)4
Dánjal í leyvuhellinum (Sjálvbjargni)5
Sum í blindum... (Sjálvbjargni)5
Tann klóki sonurin (Skapandi virksemi)6
Listaverk (Skapandi virksemi)6
Hugflog (Skapandi virksemi)7
Sámáriubúgvin í skúlagarðinum (Felagsskapurin)8
Øvundsjúka (Felagsskapurin)8
Órættvísi (Felagsskapurin)9
Forkirkjan (Kristnikunnleiki)10
Hvítusunna (Kristnikunnleiki)10
Bræv Paulusar ápostuls um Harry Potter (Kristnikunnleiki)11
Pílagrímsferðir12
Eg eri lívsins ljós (Skótalív)12
Guds skapanarverk (Náttúran)12
Friður (Sjálvbjargni)13
Stjørnuhimmalin (Skapandi virksemi)13
Tøkk og fyrigeving (Felagsskapurin)14
Vit fara í kirkjugarðin (Kristnikunnleiki)15
Keldur:
Patrulje-andaktsboka, Norges KFUK- og KFUM-speidere
Pilgrimsvandring med børn og unge, Elisabeth Lidell og Anette Foged Schultz
www.detmedgud.dk
www.dbs.dk
www.spejdernet.dk
Andaktir
Fløkja (Skótalív)
Tá ið vit arbeiða við knútabondum ella tveini, verður alt viðhvørt ein fløkja. Millum vinir kann fløkja eisini vera í vinalagnum. Vit klandrast, verða óvinir og práta kanska ikki meiri hvørt við annað. Tað er hart, tá ið soleiðis verður, og tað kann verða trupult at greiða fløkjuna aftur – ofta vita vit heldur ikki, hvussu vit skulu bera okkum at við tí. At gera upp, vera fyrstur at biðja um umbering og at fyrigeva er ikki altíð so lætt.
Onkuntíð er eisini fløkja í sambandinum millum Jesus og okkum. Tað kennist, sum hava vit ikki samband við hann og tað er, sum at hann er so langt burturi. Men Jesus hevur sagt: ”Biðið, so skal tykkum verða givið; leitið, so skulu tit finna; bankið uppá, so skal verða latið upp fyri tykkum.” (Matt 7,7). Og tað eru hesi orðini, vit ikki mugu gloyma. Tú ert virðismikil í Jesu eygum, og tí er tað so týðandi, at tú prátar við hann hvønn dag. Bøn er at práta við Jesus um alt. Jesus lærdi okkum eisini at biðja: ”Fyrigev okkum syndir okkara, so sum vit eisini fyrigeva teimum, sum ímóti okkum synda”.
Bøn: Góði Jesus. Takk fyri, at tú altíð stuðlar okkum og at tú gevur okkum dirvi, tá ið okkurt trupult er. Takk fyri, at vit kunnu práta við teg um gleðir og sorgir. Takk fyri, at tú ongantíð verður troyttur at lurta eftir okkum. Faðirvár…
- o -
Skótabálið (Skótalív)
Hevur tú nakrantíð sitið við eitt bál og bara hugt inn í bálið? Tað er undarligt, sum logarnir eru hugtakandi! Summi kunnu sita í tímar og bara hyggja inn í bálið – og als ikki keða seg.
Á skótalegum og skótaferðum brenna vit onkuntíð bál. Vit savnast um bálið, við bálið verma vit okkum, gera mat, hvíla okkum, práta saman og hava legubál.
Eisini í gomlum døgum savnaðust fólk um bálið. Í Bíbliuni stendur ofta um eld og logar, tá ið sagt verður frá, tá ið Gud er serliga nær menniskjum. Soleiðis var tað eisini á hvítusunnu, tá ið Gud sendi Heilaga andan.
Og tá kom brádliga eitt dun av himli, sum tá ið harðveður brestur á, og fylti alt húsið, sum teir sótu í. Og fyri teimum sýndust tungur líkasum av eldi, sum skildust sundur og settust á ein og hvønn teirra; og teir vórðu allir fyltir av hinum heilaga anda og tóku at tala á øðrum tungumálum eins og andin gav teimum at mæla. (Áps 2,2-4).
Skótabálið hjá okkum kann eisini vera ein mynd um, at Gud er nær. Tá ið vit sita og hyggja inn í bálið, verða vit ofta still og kenna okkum trygg. Gud er góður við okkum og vil tí eisini vera nær hjá okkum. Hann er nær hjá okkum, og bálið kann hjálpa okkum at minnast til tað.
Bøn: Góði Gud. Takk fyri, at tú ert góður við okkum og ert nær hjá okkum. Lær okkum at vera góð hvørt við annað, stuðla hvør øðrum og bera yvir hvør við øðrum. Faðirvár…
- o -
Tað, vit vita um Sankta Jørund, er, at hann var ein kristin riddari. Hann doyði sum pínslarváttur í 4. øld eftir Kristi føðing, tá ið Diokletian var keisari í Róm. At hann doyði sum pínslarváttur merkir, at hann doyði fyri sína trúgv. Hann var fittur og djarvur, og hann var ein av kirkjunnar heilagastu monnum. Best kenna vit hann frá frásøgnini um, hvussu hann bardist við ein dreka í býnum Lydia. Drekin, sum Jørundur vann á, førdi deyða og týning við sær til allan býin. Baden Powell valdi sankta Jørund sum verndarhalgimenni hjá skótunum. Sankta Jørund er fyrimyndin hjá øllum skótum, tí hann bardist fyri tí góða móti tí ónda í heiminum.
Á hvørjum ári hátíðarhalda vit sankta jørundsdag 23. apríl. Um nøkulunda somu tíð hátíðarhalda vit eisini eina hátíð – páskirnar. Páskirnar eru hátíðin, tá ið Jesus vann á deyðanum og óndu maktunum. Jesus doyði á krossinum og gav sítt lív fyri øll menniskju á jørðini og triðja dagin reis hann upp frá deyðum. Á sama hátt, sum Jesus bardist móti syndini og deyðans makt, bardist sankta Jørundur eisini móti drekamaktini. Drekin er mynd av tí ónda og deyðans makt. Soleiðis varð Jesus sankta Jørundi ein fyrimynd. Báðir bardust móti tí ónda, og báðir góvu lív sítt fyri onnur. Fyrst Jesus og síðan sankta Jørundur 300 ár seinri.
At hátíðarhalda páskirnar og at hátíðarhalda sankta jørundsdag samsvarar tí væl við at vera skóti.
Bøn: Góði Jesus. Takk fyri, at tú gav títt lív fyri okkum. Gev okkum dirvi at berjast fyri tí góða og móti tí ónda. Faðirvár…
- o -
Jesus var einaferð í báti við lærusveinum sínum. Tá brast ræðuligt ódnarveður á, og lærusveinarnir vórðu ræðuliga bangnir. Og vita tit, hvat Jesus gjørdi? Kanska halda tit, at hann royndi at sissa lærusveinarnar, men tað gjørdi hann ikki. Hann lá bara og svav – og var ikki tað allarminsta ørkymlaður av, at báturin rullaði so illa, at aldurnar skolaðu inn í bátin. Endin var, at lærusveinarnir vaktu Jesus. Óivað vóru teir illir við hann. Tí tá ið fólk eru ræðuliga, ræðuliga bangin, verða tey ofta ill og uppøst. ”Jesus!” róptu teir, ”Hoyrir tú ikki, hvussu ringt veðrið er? Vit ganga burtur!” Men Jesus segði bara: ”Hví eru tit bangnir?” So hugdi hann at óveðrinum og aldunum. Hann hótti at vindinum og segði við vatnið: ”Tig, ver kvirt!” Og vindurin var kvirrur og aldurnar løgdu seg og tað var blikalogn. Lærusveinarnir hjá Jesusi vóru kløkkir og undraðust. Teir søgdu hvør við annan: ”Hvør er hesin maðurin, at bæði óveður og aldur gera, sum hann sigur?” (Teksturin stendur í Mark 4,35-41).
At undrast er at verða bilsin ella kløkkur. Lærusveinarnir undraðust á Jesus. Fyrst undraðust teir, at hann bara lá og svar. Síðan vórðu teir ótrúliga bilsnir, tí at ódnarveðrið og aldurnar løgdu seg – bara tí at hann segði tað. Hugsa tær, at vera so sterkur! Mundi tað ikki prógva fyri teimum, at Jesus var sonur Guds?
Men Jesus undraðist eisini á lærusveinarnar. Teir kendu seg ikki tryggar, hóast hann var við í bátinum. Tað kenna vit væl aftur. Vit vita, hvussu lærusveinarnir høvdu tað í bátinum. Onkuntíð kennist tað kanska, sum sita vit í einum báti í ódnarveðri. Vit kunnu vera ræðuliga bangin. Tá er gott at vita, at Gud ansar eftir okkum.
Bøn: Góði Jesus. Takk fyri, at tú kanst fáa ódnarveðrið at leggja seg. Takk fyri, at tú eisini hjálpir okkum, tá ið vit verða bangin og kenna okkum ótrygg. Takk, at tú ert so góður við okkum. Faðirvár…
- o -
Virksemi: Spælið eitt stafett-spæl, har tit fara eftir vatni/renna við vatni úr einum staði í eitt annað – og ikki stoyta! Berið t.d. við eini te-skeið í eitt krúss.
Einaferð var tað ein kinversk kona, sum hevði tvær krukkur. Onnur krukkan var eitt sindur skarað, men konan hevði hana við sær hvønn dag, tá ið hon fór eftir vatni. Tá ið eini tvey ár vóru farin, segði krukkan við konuna: ”Tú hevur nú í tvey ár verið eftir vatni hvønn einasta dag, men eg eri skarað, og tí eri eg ongantíð á tremur, tá ið tú kemur heim við mær, so eg haldi, at nú skalt tú fara at fáa tær hendur á eini nýggjari krukku og koyra meg burtur.”
”Nei,” svaraði konan, ”eg fari ikki at koyra teg burtur, hóast eg alla tíðina havi vitað, at tú ert skarað. Hevur tú sæð, at tí megin eg havi borið teg, vaksa nógvar og vakrar blómur? Eg havi sátt blómufræ á veg eftir vatni og tú hevur vatnað fræini á veg heim, so nú vaksa allar hesar vøkru blómurnar fram við vegnum, blómur, sum eg kann henta og prýða við heima við hús. So tú ert mær ógvuliga virðismikil!”
Soleiðis er tað eisini við Gudi og tær og mær! Hóast vit kanska halda, at tað er nógv, vit ikki duga so væl, og kanska halda, at eingin heldur nakað um tað, vit gera, so eru vit ómetaliga dýr fyri Gudi – hann hevur eina ætlan við okkum, á sama hátt, sum konan hevði við krukkuni. Krukkan visti ikki, at hon hevði eina heilt serliga uppgávu!
Bøn: Góði Gud. Takk fyri, at hvør einasti okkara hevur óendaligt virði hjá tær. Hjálp okkum at gleðast um tað, hvør einstakur okkara dugir og lær okkum at fáa sum mest burturúr, at vit duga so nógv ymiskt – soleiðis, at vit kunnu hjálpa hvør øðrum og stuðla hvør øðrum. Faðirvár…
- o -
Gud og náttúran (Náttúran)
Gud hevur skapað planturnar og dýrini, og tí skulu vit ansa væl eftir teimum.
Og Guð segði: ”Vøtnini yði í livandi skepnum, og fuglar fljúgvi yvir jørðina undir himmalhválvinum!« Og tað varð so. Og Guð skapaði hini stóru havdjórini og allar hinar yðjandi nøgdir av livandi skepnum, sum vøtnini yðja í, eftir teirra kyni og allar floygdar fuglar eftir teirra kyni. Og Guð sá, at tað var gott. Og Guð vælsignaði tey og segði: ”Nørist og fjølgist og fyllið havsins vøtn, og fuglarnir fjølgist á jørðini!” Og tað varð kvøld, og tað varð morgun – fimti dagur. Og Guð segði: »Jørðin ali fram livandi skepnur, hvørja eftir sínum kyni, fenað, skriðkykt og villdjór, hvørt eftir sínum kyni!« Og tað varð so. Og Guð gjørdi villdjórini, hvørt eftir sínum kyni, og fenaðin eftir sínum kyni, alskyns skriðkykt á jørðini eftir sínum kyni. Og Guð sá, at tað var gott. (1 Mós 1,20-25).
Gud hevur skapað alt tað grøna, sum er uttan um okkum, ta vøkru náttúruna. Hann hevur eisini skapað dýrini. Hann hevur skapað nógvar ymiskar fiskar og nógv ymisk havdýr, og tað stendur í Bíbliuni, at vatnið skal yðja í livandi verum. Guð hevur eisini skapað nógvar ymiskar fuglar, stórar og lítlar fuglar. Fuglar í øllum møguligum vøkrum og ótrúligum litum – ja, Gud hevur hevur gjørt tað soleiðis, at vit hava nógv vakurt og sjáldsamt at hyggja at, og nógv at undrast á.
Guð hevur skapað øll dýrini á jørðini og tað eru nógv, bæði stór og smá.
Á sama hátt, sum nógv trø og plantur, sum Gud hevur skapað, gagna okkum, tá ið vit eta av teimum, soleiðis er tað eisini við summum dýrum. Summi dýr gleðast vit um, eru góð við ella halda, at tað er stuttligt at hyggja at teimum. Onkur dýr eta vit ella t.d. drekka mjólkina undan teimum.
Tað er gott, at Gud hevur skapað tað soleiðis, og hann hevur veruliga gjørt tað soleiðis, at alt er gott.
Vit skulu ansa eftir Guds skapanarverki, bæði dýrum og plantum. Tíverri duga vit ikki altíð líka væl at gera tað.
Vit skulu vera góð við dýrini. Dýr eru livandi verur, og vit kunnu ikki fara við teimum, sum best ber til. Onkuntíð hoyra vit um onkran, sum ikki ansar dýrunum hjá sær nóg væl. Tað kann vera, at onkur hevur verið onkra aðrastaðni og ferðast, havt kettuna við sær og so bara latið kettuna verið einsamalla eftir, tá ið tey fara heim aftur. Tað kunnu eisini vera onnur kelidýr, sum fólk hava fingið sær, og tá ið tað so ikki er stuttligt at fáast við tey longur, so ansa tey teimum ikki nóg væl longur.
Tá vit hava dýr, skulu vit ansa teimum væl. Gud hevur sagt við okkum, at vit skulu ansa eftir náttúruni, og henni eru dýrini jú eisini ein partur av.
Úti í heimi eru eisini fólk, sum veiða ávís dýr, og veiða onkuntíð so nógv, at vandi er fyri, at djórasløg doyggja út. Tað er ringt hjá okkum at gera nakað við tað, men vit kunnu ansa eftir teimum dýrunum, sum eru her, sum vit eru.
Práta við smáskótarnar um, hvat teir halda um dýr, og um teir eiga kelidýr heima. Tit kunnu eisini syngja ”Upp alt, ið Harrin hevur gjørt”.
Bøn: Góði Gud, takk fyri øll tey ymisku dýrini, tú hevur skapað til okkum menniskju. Takk fyri, at vit kunnu hugna okkum við at hyggja at teimum, og at vit eisini kunnu brúka tey til matna, so vit kunnu liva. Hjálp okkum at ansa væl eftir dýrunum og tíni vøkru náttúru. Faðirvár…
- o -
Ein opin hond (Sjálvbjargni)
Hvussu brúka vit hendurnar? Summi brúka hendurnar at kynda bálið, tá ið tey eru á skótalegu. Summi rætta tær fram, tá ið tey bidda at fáa pening til mat. Summi brúka eisini hendurnar at sláa ella skjóta við.
Skalt tú heilsa upp á fólk og taka í hondina á teimum, rættir tú eina opna hond fram. Tað ber ikki til at gera tað við knýttum neva ella hendur í lumma.
Hendurnar eru týðandi amboð í lívinum. Uttan at hugsa um tað, brúka vit hendurnar til alt møguligt hvønn einasta dag. Tær eru eisini í nógvar mátar ógvuliga týðandi í Guds ríkis arbeiði. Vit halda saman hendur, tá ið vit biðja, og vit lata hendurnar upp fyri at hjálpa øðrum.
Tá ið Jesus livdi á jørðina, vísti hann okkum, hvussu vit kunnu brúka hendurnar. At grøða, vælsigna og biðja við. Hann brúkti alla tíðina hendurnar at gera øðrum gott. Tað er tú, sum gert av, hvussu tú brúkar hendurnar, um tær skulu vera opnar og til reiðar at hjálpa, ella um tú gongur við knýttum nevum ella hendur í lumma.
Bøn: Góði Gud. Takk fyri, at tú rættir hendurnar móti okkum og tekur okkum inn at tær, altíð tá ið vit venda okkum til tín. Lær okkum at brúka hendurnar, soleiðis sum tú hevur ætlað, at vit skulu brúka tær. At biðja við og at hjálpa øðrum. Faðirvár…
- o -
Ein maður, sum vágaði nógv fyri Gud, var Dánjal. Kanska minnist tú søguna um Dánjal, sum varð kastaður í leyvuhellið, tí hann trúði á Gud. Dánjal, sum var farin um 80 ár, var bæði álítandi og eitt gott fólk. Dánjal var ein av landsins leiðarum, ein av teimum trimum yvirhøvdingunum, og konginum dámdi stak væl Dánjal. Men hinum báðum yvirhøvdingunum dámdi einki, at Dánjal var so væl lýddur, og teir royndu alt teir kundu at fáa Dánjal burtur. Teir hildu, at Dánjal var ein hóttan. Hann gjørdi einki skeivt ella ólógligt, so tað kundu teir ikki ákæra hann fyri. Tí fingu teir kong at gera eina nýggja lóg, har tað skuldi standa, at í tríati dagar skuldi ikki vera loyvt at tilbiðja nakran annan enn kong. Tey, sum ikki hildu lógina, skuldu verða kastað í leyvuhellið. Hinir báðir yvirhøvdingarnir vistu, at Dánjal tríggjar ferðir um dagin bað til Gud, og at hann tí ikki kundi halda nýggju lógina.
Dánjal helt á at biðja til Gud, soleiðis sum hinir báðir yvirhøvdingarnir høvdu væntað. Kongi dámdi væl Dánjal, men hann var lumpaður at gera lógina, og nú mátti hann revsa Dánjal. Endin var, at Dánjal varð tveittur í leyvuhellið og ein stórur steinur varð lagdur fyri. Kongur var ógvuliga keddur og lá í andvekri alla náttina. Morgunin eftir skundaði kongurin sær út til leyvuhellið at kanna, hvussu stóð til hjá Dánjali. Hann rópaði: ”Dánjal, hevur Gud tín hjálpt tær?” Glaður var hann, tá ið hann sá, at Dánjal var óskalaður.
Av tí, at Dánjal trúði á Gud, eisini tá ið óndar kreftir lógu honum eftir lívinum, sigraði hann á teimum óndu kreftunum. Dánjal er góð fyrimynd fyri hvørja megi og styrki, Gud gevur børnum sínum, tá ið óndar kreftir hótta.
Bøn: Góði Gud. Takk fyri, at tú hjálpti Dánjali. Takk fyri, at soleiðis sum Dánjal hevði álit á tær, kunnu vit eisini hava álit á, at tú ert við okkum í gerandisdegnum. Faðirvár…
(Frásøgnin um Dánjal stendur í Dánjals bók, 6. kap.)
- o -
Sum í blindum... (Sjálvbjargni)
Um dirvi og at hava álít - forðarenning
Ger eina forðarenning, úti ella inni, við tí, tit hava: stólum, borðum, raftum, kassum, steinum…
Latið smáskótarnar vera saman tveir og tveir. Annar smáskótin hevur bind fyri eyguum,, og hin skal greiða honum frá, hvussu hann skal ganga gjøgnum forðarenningina.
Onkuntíð krevst dirvi og mót at hava álit á, at tann, sum leiðir okkum, tá ið vit ikki síggja sjálv, dugir at leiða okkum á rætta leið. Men vit mugu hava dirvi at trúgva, annars koma vit onga leið gjøgnum forðarenningina. Og tað er at snýta at fara úr turriklæðnum!
Hugsa tær, at tú villist í haganum, ella at tú villist í einum fremmandu býi. So mást tú spyrja um veg, um tú møtir onkrum. Og tú mást hava álit á, at tann, sum tú spyrt, sigur satt.
Sum oftast er stuttligt at royna forðarenning, men tað kann eisini vera ringt. Sum oftast er stuttligt at liva, men tað kann eisini vera ringt.
Tá ið vit trúgva á Gud, so trúgva vit, at Gud leiðir okkum á vegnum gjøgnum lívsins forðarenning. Tað lesa vit eisini um í Sálmi 37,5: Legg tú á Harran tínar leiðir, og lít tú á hann, hann man tað útinna.
Bøn
Góði Gud! Tað er ikki altíð so lætt at gera tað, sum er rætt. Tað er ikki heldur altíð so lætt at siga tað, sum eg meini. Hjálp okkum at tora at hjálpa hvør øðrum. Faðirvár…
- o -
Sløkk ljósið og ger soleiðis, at tað er bølamyrkt inni. Setið tykkum so í runding. Tak eitt lítið ljós, set tað í miðjuna og tendra tað. Hyggið, hvussu stóran mun eitt lítið ljós ger. (Kanska mást tú hava eina lummalykt fyri at síggja at lesa).
Einaferð varð tað ein kongur, sum átti tveir synir. Kongurin var ógvuliga ríkur og hann hugsaði nógv um, hvør av synunum skuldi arva hann. Kongurin var farin um tey 80 og fór ikki at liva so leingi afturat. ”Tann av synum mínum, sum er tann klókari, skal arva meg,” hugsaði tann gamli, ”men hvør teirra er tann klókari?” Fyri at fáa greiðu á tí, gav kongurin synunum eina serliga uppgávu at loysa. Synirnir báðir fingu líka nógvar pengar. Pengarnar skuldu teir brúka at keypa okkurt, sum kundi fylla allan veitslusalin í slottinum hjá konginum. Veitslusalurin var størsta rúmið í øllum slottinum.
Eldri sonurin hugsaði við sjálvum sær: ”Skal eg fylla allan salin, má eg keypa okkurt, sum er bíligt.” Tí teir høvdu ikki fingið so nógvan pening í part. Ein dagin, eldri sonurin koyrdi í toki, sá hann ein bónda, sum gekk á tokstøðini og seldi hoyggj. Sonurin og bóndin samdust um ein prís, og sonurin keypti hoyggj fyri allar pengarnar. Men veitslusalurin var ov stórur. Hann var verri enn so fullur!
Yngri sonurin gekk leingi og hugsaði. At enda keypti hann eina lampu. Tá ið tað skýmdi um kvøldið og myrkt varð, fór hann inn í veitslusalin og tendraði lampuna. Myrkrið veik, og ljósið frá lampuni fylti allan salin. Kongurin gav tí yngra soninum ríkið.
Jesus er heimsins ljós. Myrkrið mátti víkja fyri honum. Tá ið vit trúgva á Jesus, skulu vit vísa á hann.
”Eg eri ljós heimsins. Tann, sum fylgir mær, skal ikki ganga í myrkrinum, men hava lívsins ljós.” (Jóh 8,12) og ”Tit eru ljós heimsins” (Matt 5,14).
Bøn: Góði Jesus! Takk fyri, at tú ert okkara ljós. Lat okkum vera lítil ljós, sum eru sum endurskyn frá tí stóra ljósinum, sum kemur frá tær. Lat tað síggjast, á hvønn vit trúgva. Faðirvár…
- o -
Listaverk (Skapandi virksemi)
Uppskot um virksemi:
Hav eina stempulpútu við á fund. Lat hvønn smáskóta gera eitt fingramerki á eina plakat og set navn undir. Hong plakatina upp á bróstið. Hetta er dømi um, hvussu ótrúliga Gud hevur skapað okkum: eingi fingramerki líkjast!
Hann, sum hevur yrkt 8. sálm í Bíbliuni, kundi gott verið skóti. Hann situr úti eina náttina og hyggur upp á luftina og undrast á, hvussu lítil hann er sum menniskja – og hvussu stórur Gud er.
”Líti eg at tínum himni, fingraverki tínum, mána og stjørnum, sum tú hevur fest – hvat er tá maður, at tú minnist á hann, og mannabarn, at tær kemur tað í hug!” (Sl 8,4-5)
Hevur tú nakrantíð verið á einum listasavni og hugt at málningum? Hevur tú verið, so hevur tú kanska varnast hini fólkini, sum eisini hava verið har. Summi standa heilt nær við málningin, fara úr brillunum og hella seg fram at málninginum fyri at síggja smálutirnar. Tey flyta seg heilt stutt, bara nakrar fáar sentimetrar frá málninginum. Summi kunnu hyggja at sama málningi og standa fleiri metrar frá. Tey hyggja at heildini, at øllum málninginum.
Hygg at tí, sum situr undir liðini á tær. Tú kanst hyggja at henni ella honum á tveir mátar. Annaðhvørt kanst tú fara heilt nær, kanska 10 cm frá og hugsa um, hvussu nógvir smáir partar kroppurin er. Tú kanst eisini ganga nøkur fet aftureftir og síggja, hvussu allir kropspartarnir hanga saman. Eingin er óneyðugur. Allir hanga saman.
Gud hevur skapað heimin, náttúruna og fólkini við óendaliga nógvum smálutum. Men alt hongur nágreiniliga saman. Sálmayrkjarin undrast um himmalin, sum er Guds fingraverk. Tað lesa vit í 8. sálmi. Tað ber als ikki til hjá okkum menniskjum til fulnar at skilja, hvussu alt hongur saman – at vit búgva á einari jarðarklótu mitt í einari stórari stjørnubreyt.
Gud má hava havt eina ætlan við, hvussu hann skapaði jørðina og øll, sum búgva á henni, júst sum listamálarin hevur eina ætlan við, hvussu listaverkið skal síggja út. Verður okkurt tikið burtur, t.d. sólin, so hevði ikki borið til at búð á jørðini. Tað er ein meining við tí, at alt er skapað soleiðis, sum tað er skapað. Tí er tað eisini ein meining við tí, at tú ert skapað ella skapaður sum tú ert. Patruljan ella liðið høvdu ikki verið tey somu, hevði tú ikki verið.
Bøn: Góði Gud. Takk fyri, at tú hevur skapað alt so ótrúliga væl. At vit øll eru skapað sum ótrúlig listaverk. Lær okkum at síggja virði í, at vit eru akkurát soleiðis, sum vit eru. Faðirvár…
- o -
Hugflog (Skapandi virksemi)
Hvussu brúkar tú trúgv tína og evni tíni?
Patruljuuppgáva
Tilfar: eitt langt reip
Hevur tú nakrantíð sjálv/ur funnið upp á ein knút? Tað krevur, at tú dugir skótavirksemi, men eisini at tú dugir at finna uppá.
Hugsið í patruljuni um, hvussu tit høvdu sigið ein giktsjúkan mann av einum taki og tveir metur niður og bara brúkt eitt reip til tað. Roynið loysnina, um tað ber til – og um tit tora…
Á Jesu tíð komu nógv fólk saman alla staðni, har Jesus boðaði Guds orð. Ein dagin, tá ið hann talaði í einum húsum í Kapernaum, vóru so nógv fólk, at tey rúmaðust ikki inni í húsunum. Tey stóðu sum sild í tunnu. Tá komu fýra menn berandi við eini børu við einum giktsjúkum manni. Teir høvdu frætt um Jesus,og teir vónaðu, at hann kundi grøða tann giktsjúka vinmannin hjá teimum.
Men tað bar als ikki til hjá teimum at koma fram fyri fólki. Tað var vónleyst at koma fram at hurðini. Tá fekk ein teirra eitt gott hugskot: Aftanfyri á húsunum var ein trappa upp á takið. Kanska fór at bera til at bróta hol á takið, so teir kundu sleppa fram at Jesusi. Ætlanin eydnaðis. Teir sigu varliga tann giktsjúka mannin niður fyri føturnar á Jesusi, og tá ið hann sá tann giktsjúka og trúnna hjá vinmonnum hansara, segði hann við tann giktsjúka: ”Statt upp, tak song tína og gakk.” (Frásøgnin stendur í Mark 2,1-12)
Tað sá púra vónleyst út. Men við hugflogi og hjálp frá vinunum fekk tann gigtsjúki heilsuna aftur. Jesus sigur, at vit skulu trúgva á hann og brúka tey evnini, vit hava fingið, at hjálpa hvør øðrum.
Bøn: Góði Gud. Takk fyri øll tey evnini, tú hevur givið okkum. Hjálp okkum at brúka tey, tá ið avbjóðingarnar at síggja til eru ómøguligar, og tá ið vit mugu brúka hugflogið. Faðirvár…
- o -
Ein maður, sum eg kenni, segði mær einaferð hesa søguna:
Tá ið eg fyri nógvum árum síðan gekk í sjeynda flokki í fólkaskúlanum, hendi ein dagin okkurt undarligt. Skúlastjórin kom inn í flokkin við einum nýggjum næmingi. Hann æt Egil og var fluttur ein flokk niður, tí hann megnaði ikki at fylgja við í tímunum í flokkinum, hann átti at ganga í. At ’dumpa’ æt tað tá, og millum næmingarnar varð tað hildið at vera stór skomm.
Egil var ein stillur drongur. Hann dugdi sjáldan tað, vit høvdu fyri, og spurdi lærarin hann okkurt, svaraði hann ongantið rætt. Vit hildu hann vera nógv øðrvísi enn hini. Egil var ongantíð við í felagsskapinum í flokkinum. Sum tíðin gekk, vóru tað fleiri, sum argaðu og happaðu Egil. Hann rodnaði, smíltist ótryggur og tók seg burturúr. Hann svaraði ongantíð aftur. Hann varð bara verri og verri happaður.
So ein dagin hendi okkurt í fríkorterinum. Einir tríggir - fýra dreingir happaðu Egil, men so steig ein av floksfeløgunum fram. Karstin æt hann. Hann tók um herðarnar á Egili, og við harðari rødd segði hann við happararnar: ”Gevist at happa Egil!” Bæði happararnir og vit onnur vórðu kløkk. Her var okkurt óvanligt á vási. Karstin var ein av teimum, ið stýrdi flokkinum, so tí var tað rættiliga vanligt at gera, sum hann segði. Eftir hetta fekk Egil so at siga frið.
Seinri skilti eg, at Karstin hevði verið sum ein sámáriubúgvi. Tú minnist óivað søguna í Bíbliuni um miskunnsama sámáriubúgvan, hann, sum hjálpti manninum, sum ránsmenninir høvdu rænt og sligið so illa, at hann lá hjálparleysur við vegin. Onnur gingu fram við honum, hjálptu honum ikki.
Egil var so at siga hjálparleysur. Karstin var miskunnsami samáriubúgvin, tá ið hann gjørdi av at gera nakað við happingina, sum eingin annar hevði gjørt vart við. Tú kanst vera ein miskunnsamur sámáriubúgvi á mangar mátar. Karstin vísir okkum ein máta.
Tað er næstan púra vist, at tú ongantíð fert at koma fram við einum bukaðum og rændum fólki, sum liggur við vegjaðaran. Men eg eri vís í, at í skúlagarðinum ella aðrastaðni, har tú fert, eru dreingir ella gentur, sum á ymiskan hátt kunnu vera eitt sindur hjálparleys, og sum akkurát tú fært hjálpt. Lít teg um, og tú sært, at tað eisini nú nýtast sámáriubúgvar. Tað hevði verið stak gott, hevði tú viljað verið ein miskunnsamur sámáriubúgvi.
Bøn: Góði Gud. Takk fyri teir miskunnsamu sámáriubúgvarnar, sum eru fúsir at hjálpa okkum. Lær okkum at tora at hjálpa øðrum, tá ið tey hava brúk fyri hjálp. Faðirvár…
(Søgan um miskunnsama sámáriubúgvan stendur í Luk 10, 25 –37).
- o -
Øvundsjúka (Felagsskapurin)
Minnist tú søguna um Jákup og synir hansara? Synir Jákups vóru øvundsjúkir inn á yngsta beiggja sín, Jósef. Jákup gjørdi mun á Jósefi og brøðrum hansara. Hann prátaði meiri um Jósef og gav honum fínari klæði, enn hinum beiggjunum. Beiggjarnir vóru so øvundsjúkir inn á Jósef, at teir seldu hann sum træl fyri 20 silvurpengar til nakrar menn úr Egyptalandi. Jósef varð fyrst tveittur í ein djúpan brunn, men so komu nakrir keypmenn framvið, sum skuldu til Egyptalands. Tá hugsaðu teir øvundsjúku beiggjarnir, at nú kundu teir vinna nakað av peningi, um teir seldu Jósef, og samstundis kundu teir sleppa undan honum fyri alla tíð.
So seldu teir keypmonnunum Jósef og fóru aftur til pápan og søgdu honum, at eitt villdjór hevði dripið og etið Jósef. Alt hetta, tí teir vóru øvundsjúkir inn á bróður sín! Pápin æt Jákup, og hann var ein ríkur maður í Kánaans landi. Hann átti 12 synir, so tað var kanska ikki so undarligt, at teir klandraðust av og á.
Søgan um Jósef og beiggjar hansara endaði væl, tí Jósef kom væl fyri og fekk seinri nógv at týða fyri kongin í Egyptalandi. Jósef fyrigav beiggjum sínum og bjargaði enntá teimum og pápanum undan hungursneyð.
Ert tú onkuntíð øvundsjúkur ella øvundsjúk inn á onkran, hjá skótunum, í skúlanum ella aðrastaðni? Tað ber illa til at sleppa undan øvundsjúku. Tað er onkuntíð ringt at gleðast um, at onnur fáa okkurt, sum eg ikki fái.
Jesus minnir okkum á, at tað er annað, sum er týdningarmeiri, enn hvussu nógvar og dýrar lutir vit eiga. Hann sigur, at tað sum vit eiga og hava her á jørð, ikki skal fylla ov nógv: ”tí at har sum skattur tykkara er, har vil eisini hjarta tykkara vera.” (Luk 12,34).
Bøn: Góði Gud. Takk fyri, at vit hava familju og vinir. Lær okkum at vera góð við tey og at skilja, at tað er týdningarmeiri at eiga vinir, enn at eiga akkurát líka nógv sum øll onnur. Faðirvár…
(Tú kanst lesa søguna um Jósef og brøður hansara í 1. Mósebók, 37. kapitli).
- o -
Órættvísi (Felagsskapurin)
Spæl, sum vísir órættvísi samanborið við hugskotið um rættvísi í líknilsinum um bønarmenninar í víngarðinum
Virksemi
Stólar verða settir lið um lið í runding mitt á gólvinum. Ein stólur færri enn smáskótarnir eru. Tónleikur verður spældur, og tá ið tónleikurin steðgar, skulu øll finna sær ein stól at sita á. Tann, sum ongan stól fær, fer úr spælinum.
Eitt væl kent, gamalt spæl, men í hesum spælinum verður okkurt gott lagt á stólarnar. Fyrst rosinur, seinri góðgæti – betri og betri.
Gevst, meðan leikur er góður – smáskótarnir kunnu verða ógvuliga illir, tí spælið er so órættvíst.
Tí at himmiríki er líkt einum húsbónda, sum fór út snimma á morgni at leiga sær bønarmenn í víngarð sín. Og tá ið hann var komin ásamt við bønarmenninar um ein denar um dagin, sendi hann teir út í víngarð sín. Og hann fór út aftur um landsuðurstíð, og sá nakrar aðrar menn standa fyri einki á torginum. Og hann segði við teir: »Farið tit við út í víngarðin, og eg vil lata tykkum fáa tað, ið hóskandi er.« Og teir fóru. Uppaftur fór hann út um middagsleitið og um nón og gjørdi tað sama. Og um hálvgavestur fór hann út og hitti nakrar aðrar, sum stóðu har fyri einki, og hann sigur við teir: »Hví standa tit her allan dagin fyri einki?« Teir siga við hann: »Tí at eingin hevur leigað okkum.« Hann sigur við teir: »Farið tit við út í víngarðin.« Men tá ið komið var at kvøldi, sigur víngarðsharrin við formann sín: »Rópa bønarmenninar inn og fá teimum lønina, og legg fyri við teimum seinastu og síðan til teir fyrstu.« Og teir, ið bidnir vóru um hálvgavestur, komu og fingu ein denar hvør. Men tá ið teir fyrstu komu, hildu teir seg fara at fáa meira; og teir fingu eisini ein denar hvør. Men tá ið teir fingu hann, illkendust teir við húsbóndan og hildu fyri: »Hesir seinastu hava ikki arbeitt meira enn ein tíma, og tú hevur mett teir javnt við okkum, sum borið hava dagsins sveitta og møði.« Men hann svaraði og segði við ein teirra: »Vinur mín, eg geri tær ongan órætt. Ert tú ikki komin ásamt við meg um ein denar? Tak tú títt og far hiðani! Men eg vil geva hesum seinasta líka við teg. Ella havi eg ikki loyvi at gera við mítt, sum eg vil? Ella er eyga títt ilt fyri tað, at eg eri góður? Soleiðis skulu teir seinastu verða fyrstir og teir fyrstu seinastir.« (Matt 20,1-16)
Er munur á tí órættvísinum, tit merktu, meðan tit spældu, og tí órættvísinum, arbeiðsmenninir ella bønarmenninir í víngarðinum merktu í líknilsinum, sum Jesus segði frá? Berið spælið saman við líknilsið um bønarmenninar í víngarðinum. Bønarmenninir i víngarðinum fingu akkurát tað sama afturfyri, sama gjørdi, hvussu leingi teir arbeiddu. Tit stríddust øll, men fingu ógvuliga ymiskt burturúr. Bæði tað, sum fór fram í spælinum, og tað, sum Jesus sigur frá í líknilsinum, kunnu gera okkum ill. Søgan um bønarmenninar í víngarðinum sigur okkum, at sama ger, nær vit koma til Gud, so fáa vit øll líka nógvan kærleika frá honum. Spælið við stólunum segði okkum, at vit menniskju eru órættvís, tá ið tað snýr seg um at býta mat og drekka millum øll fólk í øllum heiminum. Gud hevur skapað alt, og hann ætlaði ikki, at nøkur skuldu taka sær alt og brúka í yvirflóð, meðan onnur hungra.
Tað er óivað eitt gott hugskot at javna órættvísið, eftir at tit hava prátað…
Bøn: Góði Gud. Tú hevur skapað heimin so ótrúlilga ríkan. Takk, tí at tú vilt, at vit eisini skulu eiga tað. Lær okkum at geva øðrum , so at øll hava tað gott. Faðirvár…
- o -
Forkirkjan (Kristnikunnleiki)
Í flestum húsum koma vit fyrst inn í eina gong . Í kirkjuni er eisini ein gong. Á føroyskum eitur gongin forkirkjan. Í summum øðrum londum verður forkirkjan rópt vápnahúsið. Tað er har, vit skulu leggja vápnini frá okkum, áðrenn vit fara inn í kirkjuna. Tað hendir mest sum ikki, at fólk í Føroyum hava vápn við sær í kirkju. Onkuntíð hava skótar knív við í kirkju, og tá er rættast, at teir verða lagdir í forkirkjuni – men ansið eftir, at teir liggja so mikið høgt, at børn ikki fáa fatur á teimum. Í gomlum døgum gingu heldur ikki øll fólk við svørði, spjóti ella øks og høgdu høvdið hvør av øðrum. Vanliga høvdu tey ikki vápn uppi á sær. Men høvdu tey vápn, skuldu tey leggja tey frá sær uttanfyri sjálvt kirkjurúmið, í forkirkjuni. Vit skulu ikki hava vápn við inn í kirkjuna, tí í kirkjuni skal altíð friður valda.
Er onkur, sum verður jagstraður, ber tað altíð til hjá teimum at finna skjól og verju í kirkjuni; har skulu løgregla ella hermenn ikki brúka vápn ella vald. Onkuntíð hava flóttafólk krógvað seg í kirkju, m.a. hevur tað verið so í Danmark. Í kirkjuni skal altíð vera friður. Jesus hevur eisini sagt: ”Sæl eru tey friðsomu, tí at tey skulu verða kallað Guðs børn,” og Jesus lærdi okkum, at vit altíð skulu fyrigeva og elva til frið heldur enn at berjast – líkamikið hvat.
Tá ið hermenninir komu at taka Jesus sum fanga, áðrenn hann varð krossfestur, royndi ein av lærusveinunum at verja Jesus við svørði. Tað eydnaðist honum at høgga annað oyrað av einum hermanni, men so steðgaði Jesus honum og segði, at hann skuldi koyra svørðið í slíðrarnar aftur. Jesus grøddi hermannin og setti oyrað á aftur, og tá segði Jesus, at allir skuldu leggja vápnini frá sær, tí ”tí at allir teir, ið taka til svørðs, skulu falla fyri svørði.” Jesus mælti ikki til at brúka vápn, men segði í staðin: ”Tú skalt elska næsta tín sum sjálvan teg” – og tí leggja vit vápnini í forkirkjuni. Tey skulu ongantíð koma inn í kirkjuna.
Bøn: Góði Gud. Takk fyri, at vit altíð kunnu koma til tín. At tú ert vernd og skjøldur okkara. Lær okkum at vera góð við okkum sjálvi og at vera góð við onnur. Faðirvár…
- o -
Hvítusunna (Kristnikunnleiki)
Virksemi: Lat smáskótarnar blása luft í hvør sína ballón og tveitið ballónirnar millum tykkum. Práta við smáskótarnar um, hví ballónirnar sveima í luftini.
Ber tað til at síggja, hvat er inni í ballónini? Hava tit nakrantíð sæð eitt træ rørt seg? Tit hava í øllum førum ikki sæð tað hoppa runt í garðinum! Men tit hava sæð bløð og greinar røra seg. Vita tit, hvat tað er, sum ger, at bløðini og greinarnar røra seg? Ja, tað er vindurin. Men hvussu vita tit, at tað er vindurin? Hava tit sæð vindin? Nei, vindin ber ikki til at síggja. Men vit merkja hann, og vit kunnu síggja á trøunum og grasinum, nær vindur er. Onkuntíð hoyra vit suðið frá vindinum. Men vit síggja hann ikki.
Soleiðis er tað eisini við Heilaga andanum. Tað ber ikki til at síggja hann. Men onkuntíð eru vit serliga glað at vera saman við Jesusi. So er tað Heilagi andin, sum er komin til okkara við Jesusi! Og onkuntíð biðja vit til Gud. Tá er tað aftur Heilagi andin, sum er á vási. Tí at tað er hann, sum ger, at vit biðja. Vit síggja ikki Heilaga andan; men sum tað er gott, at hann er her. Hevði Heilagi andin ikki verið her, høvdu vit als ikki kunnað trúð á Jesus. Men nú er hann her, og hann fer altíð at vera hjá okkum. Hann hevur Jesus við til okkara.
Á hvítusunnu hátíðarhalda vit (kirkjan), at Heilagi andin er komin til okkara.
Bøn: Góði Gud! Takk fyri, at Heilagi andin kom til okkara á hvítusunnu. Takk fyri, at hann hjálpir og vegleiðir okkum. Takk fyri, at hann heldur okkum til. Takk fyri tín kærleika til okkum øll. Faðirvár…
- o -
Jerúsalem tann 8. mars í árinum 35
Góðu smáskótar í Føroyum
Eg eri ein kristin maður, og eg eiti Paulus. Eg havi tó ikki altíð verið kristin. Tá ið eg var yngri, æt eg Saulus og var jødi. Men tá ið eg varð doyptur, skifti eg navn og eiti nú Paulus. Arbeiði mítt var at søkja at teimum kristnu, sum trúðu, at Jesus er Guds sonur. Men knappliga ein dagin, tá ið eg á hestbaki var ávegis til ein bý, sum eitur Damaskus, at taka nøkur kristin, hendi nakað heilt ótrúligt! Tað var eitt sindur gandakent, undarligt, og sum var tað okkurt, sum var størri enn eg sjálvur.
Knappliga var eitt sterkt ljós um hestin og meg. Eg datt av hestinum og hoyrdi røddina á honum, sum eg søkti at. Eg skilti tá, at Jesus var Guds sonur. Fyrst helt eg, at onkur hevði gandað meg. Tí eg hevði altíð fingið at vita, at tey, sum hildu, at Jesus var Guds sonur, vóru undarlig. Hvussu kundi nakar kalla seg Guds son? Men, tað, sum eg helt var gandur, steðgaði ikki aftur. Tað helt á at mala í høvdinum á mær, at hesin maðurin, sum Gud hevði sent til jarðar, veruliga var Guds egni sonur – bara føddur sum menniskja.
Tíðin eftir hetta var undarlig. Í staðin fyri at jagstra tey kristnu, var eg sjálvur vorðin kristin. Alt var nýtt fyri mær. Tey kristnu vóru vinalig og fitt við meg. Tey góvu mær at eta og lærdu meg alt møguligt nýtt um Jesus. Søgan hjá mær er ikki akkurát tann sama, sum hjá Harry Potter. Men eg havi hoyrt, at á sama hátt sum við mær, so hendi nakað undarligt við Harry Potter. Eg datt av hestinum, men hjá Harry Potter fyltust húsini við brøvum. Okkurt hendi, sum broytti allan hansara gerandisdag og alt hansara lív. Hann fór á Hogwarts skúlan og hitti fitt fólk, sum vóru góð við hann, góvu honum at eta og lærdu hann at ganda.
Hóast tit ongantíð veruliga hava hitt hvørki Harry Potter ella meg, Paulus, so ivist eg ikki í, at tað onkuntíð er soleiðis, at okkurt ótrúligt hendir, sum broytir bæði stórt og smátt. Tað kann vera knappliga at fáa ein nýggjan góðan vin, at lítlasystir ella lítlibeiggi mussar og klemmar teg, ella at onkur kemur við tí allarbesta ísinum ella køkuni, sum er til.
Kanska skrivi eg aftur til tykkara onkan annan dagin. Til tá mugu tit lova mær, at tit eru góð hvørt við annað og njóta at vera á smáskótafundi.
Allarbestu heilsanir
Paulus
(Tú kanst lesa løguna um umvending Paulusar í Áp 9, 1-19).
- o -
Pílagrímsferðir
Eg eri lívsins ljós (Skótalív)
Henda ferðin kann verða gjørd inni og úti. Einasta treyt er, at tað er myrkt.
Tilfar: endurskin, lummalyktir, posi við ymiskt littum knútabondum í (eitt skal vera grønt), sjálvlýsandi stjørnur, sum hol er gjørt í, tráður og læsinálir. Hava tit ikki knútabond, kann okkurt annað líknandi í staðin vera í posanum.
Endurskin verða løgd ella hongd upp millum postarnar, so mikið stutt ímillum, at tá ið tú stendur við eitt endurskin, ber til at lýsa við lummalyktini og síggja tað næsta. Á vegnum eru fýra steðgir (teir kunnu eisini verða lagdir saman tveir og tveir). Smáskótarnir ganga tveir og tveir ella ein patrulja saman. Ein løta skal vera ímillum, at smáskótarnir báðir ella patruljan fara avstað.
1. steðgur: Lummalyktirnar verða sløktar. Smáskótarnir fáa posan við knútabondum og skulu, í myrkrinum, finna tað grøna knútabandið. Tendrið lummalyktirnar og leitið aftur eftir grøna knútabandinum. Nú skuldi veri væl lættari at funnið tað!
2. steðgur: Ein leiðari stendur, og hann lesur: Títt orð er ein lykt fyri fóti mínum, eitt ljós á gøtu míni. (Sl 119,105)
3. steðgur: Á einum klæði, á vøllinum ella á gólvinum liggja sjálvlýsandi stjørnur. Smáskótarnir skulu lýsa á tær við lummalyktunum og fáa sær eina stjørnu í part at seta á búnan.
4. steðgur: Ein leiðari stendur, og hann lesur: Eg eri ljós heimsins. Tann, sum fylgir mær, skal ikki ganga í myrkrinum, men hava lívsins ljós. (Jóh 8,12)
- o -
Guds skapanarverk (Náttúran)
Farið útum, helst í hagan ella onkrastaðni, har tað er grønt.
Syngið ella lesið sálmin hjá Mikkjali á Ryggi: Alt, sum frítt og fagurt er (nr. 29 í Sálmabókini).


text:
Í einum dagstovni í Føroyum eru vanliga ein til tveir ráðleggingardagar um árið. Síðani kunnu einstøk starvsfólk í Føroyum gera avtalu um at sleppa á skeið ella eftirútbúgving antin við løn, og/ella í arbeiðstíð.
Í 2017 vitjaði eg á trimum dagstovnum í Chicago har tey skipa seg sindur øðrvísi. Í teimum trimum dagstovnunum var ein árlig arbeiðsvika, og ein serstøk eftirútbúgvingarskipan, sum var galdandi fyri øll starvsfólk.
Árliga arbeiðsvikan
Í Chicago stongdu hesir tríggir dagstovnar um summarið, og síðani byrjaðu øll børn í senn eftir teirra frítíð. Vikuna frammanundan, at børnini byrjaðu, høvdu starvsfólkini eina eyka arbeiðsviku.
Tveir dagar í hesari arbeiðsvikuni høvdu tey skeiðsvirksemi. Onkuntíð vóru tað leiðarar og starvsfólk sum skipaðu fyri hesum tveimum døgunum, og onkuntíð kom ein fyrilestrahaldari uttanfrá. Onkuntíð var tað ein samanseting av báðum.
Tveir aðrir dagar av arbeiðsvikuni nýttu starvsfólkini í hvørjari stovu sær til at leggja ársætlan fyri komandi árið, gera ætlanir um hvat nýtt tilfar og leikur skuldi keypast, gera møguligar broytingar í fysiska umhvørvinum í stovuni, og gera ymiskt annað klárt til nýggj børn – t.d. seta navnaskeltir upp.
Seinasta dagin í arbeiðsvikuni høvdu starvsfólkini ein fyrireikingardag sum tey nýttu hvør sær til hvat tey hildu hava týdning fyri tey. Onkur fór á skeið. Onkur las okkurt heima. Onkur royndi okkurt nýtt handaligt virksemi, ið tey møguliga ætlaðu at nýta til dagstovnabørnini komandi árið.
Beinanvegin í mínum vitjanum legði eg til merkis, at talið av leiðarum var hægri enn í Føroyum. Til ein dagstovn við 90 børnum vóru tríggir leiðarar. Ein høvuðsorsøk til, at tað eru fleiri leiðarar, er tí amerikanskir dagstovnar skulu sjálvir útvega fígging frá statsligum ella federalum grunnum, og grunnum hjá feløgum og virkjum, ið vilja stuðla dagstovnavirksemi. Staturin vil t.d. fremja, at fleiri litt børn fáa dagstovnatíð – so um vísast kann á, at stovnurin hevur fleiri litt børn, og vil taka enn fleiri inn, so kundi hann fáa úr eini pulju av pengum frá statinum, soleiðis at hesi littu foreldur ikki skuldu gjalda so nógv í dagstovnagjaldi. Eitt dagstovnapláss í USA kostar aloftast millum 7000-10000 kr. um mánaðin (og teirra løn er lægri enn okkara!). Men so er eisini áhugavert at nevna, at tilsamans koma ímiðal 65% av pengunum í USA til dagstovnar frá ymiskum grunnum, ið t.d. vilja fremja at fleiri litt og fátæk børn fáa góða menning, ella t.d. frá einum virkisgrunni, ið vil fremja tøkniligar førleikar hjá børnum í einum býarparti, tí teirra tøknifyritøka hevur hásæti har.
Eftirútbúgvingarskipan
Í eftirútbúgvingarskipanini hjá hesum trimum dagstovnum var ásett, at hvørt starvsfólk skuldi støðugt eftirútbúgva seg. Hetta var krav frá statinum fyri at tey kunnu virka við góðkenning frá statinum, og somuleiðis kravdu nógvir grunnar, at starvsfólkið var undir støðugari eftirútbúgving.
Chicago liggur í statinum Illinois, og í Illinois hevur staturin ment eina internet-skipan, sum skrásetur allar eftirútbúgvingartímar. Skipanin eitur Gateways. Starvsfólk skulu í minsta lagi nýta 15 tímar til eftirbúgving hvørt ár, umframt árligu arbeiðsvikuni aftaná summarfrítíðina á hvørjum dagstovni.
Í Gateways eru ymiskir høvuðsbólkar av evnum sum gevur einstaka starvsfólkinum yvirlit innan hvørji evnir hon/hann tekur sína eftirútbúgving í. Tað kann vera, at eitt starvsfólk vil útbúgva seg breitt innan fleiri høvuðsevni ella ynskir at gerst serkøn/ur í einum øki.
Um øll starvsfólkini hava givið dagstovnaleiðaran atgongd til teirra einsæris eftirútbúgvingarskráseting, so sær dagstovnaleiðarin hvat starvsfólk er serkønt í hvørjum evni, og dagstovnaleiðarin sær, um hon/hann vantar onkrar ávísar førleikar í mun til sín dagstovn. Síðani kann dagstovnaleiðarin eggja nøkrum av starvsfólkunum at taka skeið innan hesi evnir, ella tá hon/hann setur nýggj fólk í starv, so verður hugt serliga at starvsfólki, ið hava júst hesa vitan dagstovnurin vantar.
Gateways bjóðar sjálvt ymiska eftirútbúgving á alnetinum, og so góðkennir Gateways eisini skeiðshaldarar, skeiðsstøð, fróðskaparsetur og onnur, sum kunnu útgeva Gateways skrásetingar fyri síni skeið. Gateways góðkennir lýsing av skeiðum og ger eina dygdargóðkenning. Dygdarmetingin verður gjørd út frá skrivliga tilfarinum um skeiðið, men eisini útfrá eftirmetingum, sum starvsfólk gera inni á Gateways hvørja ferð tey hava tikið eitt skeið. Harafturat kann Gateways koma ófráboðað út og gera eitt eftirlit av skeiðinum.
Gateways hevur sjálvt nøkur skeið á heimasíðuni, ið brúkarar av skipanini kunnu taka ókeypis. Gateways-skipanin krevur, at starvsfólkini taka nøkur ávís skeið regluliga. T.d. verður kravt at eitt tveir-tímar skeið í barnafyrstuhjálp verður tikið annað hvørt ár. Eisini eru onnur eitt-tíma skeið sum skulu takast eina ella fleiri ferðir. Síðani eru tað starvsfólkini sjálvi, sum avgera hvat fyri skeið restin av teimum 15 árligu tímunum verða brúktir til, har dagstovnar av og á gjalda og/ella geva tíð til skeið (í nøkrum førum velur ein dagstovnur nøkur ávís skeið, ið man kann fáa ókeypis og/ella tíð til).
Harafturat er tað møguligt – og ikki óhoyrt – at nøkur starvsfólk nýta egnan pening og tíð til nøkur skeið, sum dagstovnurin ikki betalir ella gevur tíð til. Til endans skal eisini viðmerkjast, at nøkur starvsfólk taka fleiri skeið enn teir kravdu 15 tímarnir árliga.
Hendan skipanin við kravdari støðugari eftirútbúgving byggir á eina hugsjón um, at vitanin um børn í dagstovnaaldri, og um dagstovnapedagogik, mennist allatíðina, og tí er neyðugt at starvsfólk fáa dagførda vitan.
Endi
Tað er eyðsæð, at umstøðurnar fyri dagstovnum eru heilt øðrvísi í einum samfelagi við øðrvísi samfelagsskipan og søgu, enn vit hava í Føroyum. Eisini vil talið og breiddin av evnum til skeið verða øðrvísi í einum so stórum landi sum USA. Men tó meti eg, at vit kunnu nýta eina lýsing av eini heilt øðrvísi skipan til at hugsa um okkara egnu skipan.
Lat meg til endans nevna eitt fyribrigdi sum er heilt øðrvísi enn tað eg kenni til í Føroyum. Í teimum dagstovnunum, eg vitjaði í Chicago, svóvu børn til og við 5 ára aldur í 2 tímar hvønn dag í dagstovninum. Tað kann tykjast leingi at børn sova so nógv, men her skal kanska viðmerkjast, at restina av degnum fyriskipaðu starvsfólkini ofta nógv virksemi við børnunum, so kanska børn vóru móð og høvdu brúk fyri hesum tveimum tímum einsamøll, har tey lógu og hvíldu seg (um tey ikki svóvu fullu tveir tímarnar, so lógu tey har).


text:
VÆLKOMIN
Føroya Pedagogfelag bjóðar limum sínum trygging og eftirløn í samstarvi við Tryggingarfelagið LÍV.
Avtalan er galdandi fyri virknar limir tá byrjað verður í starvi.
Innliman er treytað av fullum arbeiðsføleika.
Tryggingin fellur burtur tann 1. í mánaðinum eftir at tú fyllir 67 ár, um tú ikki longur ert virkin limur ella fer úr starvi.
Verður farið úr skipanini innan eftirlønaraldur, kann framhald av tryggingini avtalast við LÍV.
Arbeiðsgevarin rindar inn eftirlønargjaldið sambært sáttmála.
SAMLAGSTRYGGING
Tryggingarparturin er skipaður sum samlagstrygging og gevur rætt til útgjald:
- við deyða
- við ávísum hættisligum sjúkum
- við óarbeiðsføri
- ískoyti til hoyritól
Tryggingarskeiðið er fram til fylta 67. ár.
Eitt møguligt útgjald er skattafrítt.
TILSKILAN
Við deyða innan fylta 67. ár, verður tryggingarupphæddin útgoldin sambært tilskilan.
Útgoldið verður til „næsta avvarðandi“, um ikki onnur skrivlig avtala er gjørd við LÍV.
„Næsti avvarðandi“ er í fyrstu atløgu eftirsitandi hjúnafelagi. Er eingin hjúnafelagi, verður útgoldið til børnini. Eru eingi børn verður útgoldið sambært testamenti/arvalógini.
Ynskist tryggingarupphæddin útgoldin til onnur enn „næsta avvarðandi“ t.d. sambúgva, skal hetta fráboðast LÍV skrivliga.
Skjalið „Broyting av tilskilan“ finnur tú her.
Við deyða
Útgoldið verður til tann/tey, ið skrásett eru sum tilskilað.
Tryggingin er galdandi bæði í arbeiði og frítíð.
Útgoldið verður uttan mun til, um deyðin skyldast sjúku ella vanlukku.
Upphæddin verður útgoldin í mun til aldur, sum víst niðanfyri.
Ávísar hættisligar sjúkur
Útgoldið verður, um
- tú ella
- børn undir 18 ár
verða rakt av "ávísari hættisligari sjúku".
Nærri ásetingar og listin yvir fevndar sjúkur er at finna í tryggingartreytunum.
Við óarbeiðsføri
Verður arbeiðsorkan skerd við 2/3 ella meira, fellur tryggingargjaldið burtur aftaná 3 mánaða óarbeiðsføri.
Eftir hetta rindar LÍV eftirlønargjaldið, so leingi óarbeiðsførið stendur við, um neyðugt heilt fram til ásetta pensjónsaldurin. Tó í mesta lagi 3 ár fyri samlagstryggingina.
Stendur óarbeiðsførið við eftir 3 mánaðir, verður afturat hesum útgoldin ein mánaðarlig tryggingarveiting.
Ískoyti til hoyritól
Fært tú almennan stuðul til hoyritól, hevur tú eisini rætt til útgjald frá LÍV.
LÍV rindar í mun til almenna stuðulin og veruliga kostnaðin.
Kundaportalur
Á kundaportali okkara "Mítt LÍV" fært tú innlit í uppsparing, persónligar tryggingar, samlagstrygging, inngjøld og teknisku uppgerðina.
Kundaportalin finnur tú á www.liv.fo.
Ritast kann inn við Samleikanum.
Hevur tú ikki Samleikan, ert tú vælkomin at seta teg í samband við okkum á LÍV.
LÍV Pensjón
Uppsparingin verður sett í virðisbrøv og rentað við marknaðarrentu. Stórur dentur er lagdur á, at finna rættað lutfallið millum tryggaru og váðafúsu íløgurnar. Umhugsni, og sera lágur kostnaður av íløgurøkt tryggjar, at peningurin verður umsitin á skynsaman hátt.
Fyri at minka um váðan fram ímóti pensjónsaldrinum, verður váðafúsi íløguparturin støðugt niðurskrivaður seinastu 10 árini.
Við eftirlønaraldur verður uppsparingin útgoldin sum ásett í Eftirlønarlógini.
Býtið millum láns- og partabrøv sæst á myndini niðanfyri.
P/F Tryggingarfelagið LÍV
Kopargøta 1
Postboks 206
110 Tórshavn
Tlf. 31 11 11
liv@liv.fo
www.liv.fo
Skrivstovutíðir:
Mánadag-hósdag: 10.00-16.00
Fríggjadag: 10.00-15.00


text:
Á ársins Vinnudegi, sum var hildin í Norðurlandahúsinum 1. oktober, varð ársins Vinnuátak kosið. Heiðurin í ár fekk Thetis. Vit eru ógvuliga fegin um heiðurin og takka okkara sera dugnaligu starvsfólkum, sum í koronufarsóttini hava stríðst dag og nátt og stríðast enn.
Vit takka somuleiðis øllum okkara viðskiftafólkum og samstarvsfeløgum.
Niðanfyri sæst grundgevingin frá dómsnevndini.
Grundgeving fyri Vinnuátakið 2021.
Seinasta hálvtannað árið hevur heimurin ligið stillur. Fólk hava sitið heima, størri tiltøk eru avlýst, og ferðingin millum lond hevur verið ein lítil brøkpartur av tí, hann var áðrenn. Videofundir avloystu vanligar fundir, og skúlabørn skuldu venja seg við fjarundirvísing heima við hús. Flogvallir hava verið sum spøkilsisbýir, og á hurðunum inn til matstovurnar hevur oftast staðið ”Closed”. Eina løtu í 2020 virkaði tað, sum heimurin helt uppat at snara.
Eisini Føroyar vórðu raktar av Koronu-farsóttini, sum ferðaðist kring heimin sum ein hvirluvindur. Vit minnast øll, hvussu Løgmaður tann 12. mars 2020 kunngjørdi, at Føroyar fóru niður í ferð. Stórur partur av tí virksemi, vit vóru von við at takast við, steðgaði upp, skúlabørn fóru heim, og nógvar fyritøkur stongdu í eitt tíðarskeið. Hetta kom púra óvart á okkum, og nógvar av teimum bjørtu ætlanum, vit høvdu lagt fyri árið, máttu endurskoðast.
Hóast hetta var ein skelkur fyri heimin og fyri Føroyar, var hetta tó ikki fyrstu ferð, at heimurin og Føroyar vórðu raktar av einari ógvusligari farsótt. Tá pokurnar gingu fyrst í 18. øld, rakti hetta Føroyar sera meint og loypti ræðslu á fólk. Koppsetingarevni var tó ikki tøkt, og royndir at føra evnið til Føroya miseydnaðist, tí tað varð vorðið óvirkið, tá tað kom vegin fram.
Tað var ikki fyrr enn Nólsoyar Páll í 1805 lat ein av manningini á skipinum koppseta, og síðan allan túrin til Føroya førdi koppsetingaevni frá einum persóni víðari til tann næsta, at tað bar til at fáa virkið koppsetingarevni til Føroya, so bróður Nólsoyar Páll, Jákup Nolsøe, kundi byrja at fáa koppsett fólk á klettunum.
Fyritøkan handan Vinnuátakið 2021 hevur fingið navn eftir eitt av teimum skipunum, sum Nólsoyar Páll førdi millum Danmark og Føroya við vøru fá ár áðrenn, hann førdi koppsetingina til Føroya. Eins og Nólsoyar Páll neyvan hevði ímyndað sær, at hann skuldi fáa ein týðandi leiklut í at berja niður pokurnar í Føroyum, kom tað helst óvart á fyritøkuna handan Vinnuátakið, at hon skuldi fáa ein týðandi leiklut í bardaganum móti farsóttini. Hon var í veruleikanum stovnað við heilt øðrum endamáli.
Tá korona rakti Føroyar, hevði fyritøkan longu fakkunnleikan og tað mesta av teirri útgerð, sum kravdist fyri at gera PCR-koronakanningar. Fyritøkan gjørdi skjótt av og keypti írestandi útgerðina uttan rættiliga at vita, hvør teirra leiklutur skuldi vera innan hetta økið, og hvussu leingi tað skuldi vara. Men tað vísti seg at vera ein røtt avgerð, tí síðani fyritøkan fór undir at gera korona- kanningar eru umleið 220.000 kanningar gjørdar og greinaðar.
Á sumri í 2020 vóru boð eftir fyritøkuni at standa fyri kanningum av teimum ferðandi, sum komu til landið. Fyritøkan yvirtók aftaná lutfalsliga stutta tíð koronakanningarnar frá sjúkrahúsverkinum og menti skjótt sína egnu bíleggingarskipan. Fyritøkan hevur síðani staðið fyri royndartøkuni og stórum parti av PCR-kanningunum hjá ferðandi, sum komu til Føroya sjóvegis ella loftvegis.
Meðan bíðað hevur verið eftir almenna føroyska korona-passinum, menti fyritøkan uppá lutfalsliga stutta tíð eina skipan við talgildum korona-passi. Fyritøkan hevur útskrivað uml. 3.800 koronapass, sum hevur verið ein stór hjálp hjá føroyingum, sum ferðast uttanlands, ikki minst teimum sum ferðast í arbeiðsørindum.
Virksemið hjá fyritøkuni hevur eisini skapt áhuga uttanlands, og í seinnu helvt av 2020 fór fyritøkan í granskingarsamstarv við Pfizer, har fyritøkan fekk fígging til at menna koppsetingarevni. Skjótu svartíðirnar hava eisini skapt áhuga hjá Synlab, sum ger korunukanningar fyri UEFA. Fyritøkan er nú offisiellur partnari hjá Synlab.
Fyritøkan er eisini byrjað at innflyta test-útgerð beinleiðis frá framleiðaranum, og hetta hevur lækkað prísin munandi á slíkari útgerð, ikki bara fyri fyritøkuna, men eisini aðrar aktørar í Føroyum, sum nýta slíka útgerð.
Dómsnevndin hevur í sínum vali av Vinnuátakinum 2021 lagt dent á tann samfelagsliga og vinnuliga týdning, sum økti testkapasiteturin og óvanliga skjótu svartíðirnar hava havt við sær. Tað hevur havt ein avgerandi leiklut fyri, at vit hava kunnað fingið ein so vanligan gerandisdag, sum vit hóast alt hava havt í Føroyum í hesi óvanligu støðu. Serliga í tíðini, meðan vit bíðaðu eftir koppsetingarevni úr útlandinum. Fyri útflutningsvinnuna hevur tað verið altavgerandi, at fyritøkan hevur kunnað komið út til fyritøkurnar og gjørt regluligar kanningar av starvsfólkunum, so framleiðslan og útflutningurin vórðu órógvað minst møguligt.
Sum áður nevnt er fyritøkan uppkallað eftir einum av skipunum, sum Nólsoyar Páll førdi, og skipið hjá Nólsoyar Páll er uppkallað eftir hav-nymfuni Thetis.
Ein samd dómsnevnd hevur valt koronukanningarnar hjá kanningarstovuni Thetis sum Vinnuátakið 2021.


text:
Løgmaður heldur, at Føroyar eru á veg inn í eitt nýtt trygdarpolitisk tíðarskeið. Tað gjørdi hann greitt undir munnligu fyrispurningunum í Løgtinginum seinnapartin.
"Okkara støða hevur alt ov leingi verið passiv. Søguliga kemst hetta helst av, at onnur hava tikið avgerðirnar fyri okkum – uttan at føroyskir myndugleikar hava verið tiknir upp á ráð. Men passiviteturin hevur eisini havt sín gróðrarbotn í, at føroyskir politikarar á sjálvstýrisleið – tilvitað – hava valt ikki at vilja vita ov nógv um trygdar- og verjumál, tí henda støða passaði teimum væl í partapolitiska stríðnum," vísti Bárður á Steig Nielsen, løgmaður, millum annað á.
Løgmaður gjørdi vart við, at landsstýrið hevur valt eina aðra kós. Nú eru vit meira virkin.
"Bøtta samstarvið í ríkisfelagsskapinum hevur við sær, at Føroyar hava fingið ein meira týðandi leiklut á altjóða pallinum. Vit merkja eina økta vælvild frá donsku skipanini – eisini í trygdarmálum, og hetta er eftir mínum tykki ein gróðrarbotnur fyri at gera ríkisfelagsskapin meira tíðarhóskandi," heldur hann.
Bárður á Steig Nielsen er av teirri áskoðan, at tað er einki at taka seg aftur í, at spurningurin um ein lofteftirlitsradara í Føroyum hevur við sær, at trygdar- og verjupolitikkur fyllir meira.
"Gjøgnum ríkisfelagsskapin hava vit verið partur av verjusamgonguni NATO síðani 1949. Eg haldi, at tað sømir seg, sum partur av NATO, at vit koma við einum íkasti til ta felags trygd, sum NATO stendur fyri um okkara leiðir.
Men lat ongan iva vera: Tað verða føroyingar og Føroya løgting, sum eiga endaligu avgerðina um lofteftirlitsradaran”, segði løgmaður at enda.


text:
ÚTBJÓÐING: Við hesum verður arbeiðið viðvíkjandi avgrevstri fyri nýggja H-bygninginum á Landssjúkrahúsinum boðið út í almenna lisitatión.
Arbeiðið fevnir um at grava av og burturbeina umleið 10.000 m3 av leysum tilfari.
Lisitatiónin verður á Landsverki, Tinghúsvegi 5, FO-110 Tórshavn, hósdagin 12. februar 2015, kl. 15.00.
Útbjóðingartilfarið verður útflýggjað talgilt á Keypsportalinum, og verður tað sent út týsdagin 20. januar 2015. Bjóðandi kunnu fáa tað umvegis Keypsportalin her
Ástaðarfundur verður hósdagin 29. januar 2015. kl. 10.00. Møtt verður við Leiðbeiningina á Landssjúkrahúsinum.
Byrjað verður mánadagin 23. februar 2015. kl. 15.00
Arbeiðið skal verða liðugt hósdagin 27. juli 2015. kl. 12.00
Spurningar í sambandi við prosjektið kunnu sendast skrivliga til sose@lv.fo fram til mánadagin 2. februar 2015 kl. 17.00. Innkomnir spurningar verða svaraðir í seinasta lagi fríggjadagin 6. februar 2015.


text:
Magnus Góði Ólavsson var sonur Ólav Halga Haraldsson. Hann var kongur í Noregi 1035-1047 og í Danmark 1042-1047.
Í síðsta kapitli í Føroyingasøgu fáa vit at vita, at Leivur Øssursson fær Føroyar í len frá Magnusi kongi:
“Leivur ræður nú einsamallur yvir øllum Føroyum - eftir at Tróndur í Gøtu hevði syrgt seg í hel -, og hetta var um tað mundið, tá ið Magnus Góði Ólavsson var kongur.
Leivur fór til Noregs at finna Magnus kong, og hann tekur Føroyar í len av honum.”
Keldur:
Føroyingasøga
Hans J. Debes: Føroya Søga 1
Hans J. Debes: Ólavur Haraldsson og Noregs ríki - ein søgu lýsing
Wikipedia


text:
Á hesari síðu skrivar Málráðið um móðurmálsdagin
Les tekstin og svara spurningunum niðanfyri.
1 Nær er móðurmálsdagur?
2 Sagt verður í tekstinum um móðurmálsdagin, at ”móðurmálið var á einum vegamóti í tíð Hammershaimbs.” Greið frá hesum vegamóti.
3 Í tekstinum verður nevnd ein tjóðskaparlig veking. Hvat er ein tjóðskaparlig veking?
4 Sagt verður um málið, at ”í staðin fyri at líða máldeyðan, blómaði…móðurmálið.” Hvat er máldeyði? Er nakað grannaland rakt av máldeyða?
5 Greið frá, hvat hendi í 1846. Hvussu nógv fólk búðu í Føroyum um hetta mundið?
6 Í tekstinum verður sagt, at nýtt vegamót fyri móðurmálið í dag er máltøkni. Hvat er máltøkni og hví er tað, sambært greinskrivaranum, so umráðandi í dag?
7 Í næstsíðsta petti verður sagt, at ”føroyingar eru góðir við móðurmálið”. Hvat merkir tað? Nær eru vit góð við móðurmálið?
8 Hvat er endamálið við Málráðnum?


text:
Áheitan: Fáið armbond upp í góðari tíð
Summar Festivalurin roknar við sera nógvum fólki í kvøld og heitir á fólk um at fáa armband uppá í góðari tíð.
Í kvøld byrjar Summar Festivalurin av álvara, og kl. 22.30 fer amerikanska høvuðsnavnið Twisted Sister á pallin.
– Vit rokna við, at konsertin í kvøld kann blíva tann størsta rockkonsertin í Føroyum nakrantíð, og tí heita vit á fólk um at fáa sær armband uppá í góðari tíð, sigur Erik Biskopstø, sum er ein av fyriskiparunum av Summar Festivalinum.
Veðurstovurnar siga frá sera góðum veðri í kvøld, og í løtuni skínur sólin í Klaksvík. Harafturat er spenningurin sera stórur til framførsluna við Twisted Sister, og tí rokna fyrireikararnir við einum metstórum hóskvøldi á festivalinum í kvøld.
Øll atgongumerki skulu skiftast um við armbond, áðrenn fólk sleppa inn á festivaløkið. Koma túsundtals fólk í seinastu løtu áðrenn Twisted Sister, kunnu fólk enda í kø, og harvið verða ov sein inn til konsertina. Tí heita fyrireikararnir á fólk um at fáa armband uppá í góðari tíð.


text:
Í morgin er FM í ½ maraton í Klaksvík, har 130 føroyskir rennnarar fara at royna seg. Men okkara besti rennari er ikki við. Marna Egholm skal nevnliga leygardagin kl. 12.00 renna um NM-heitið í 10.000 m. Kappingin fer fram á Skovvang Stadion í Allerød nakað norðanfyri Keypmannahavn.
Fýra danskar, ein finsk, ein norsk og tríggjar svenskar kvinnur verður mótstøðan hjá Marnu. Umframt hesar 10 kvinnurnar verður eisini ein kenjansk kvinna, sum kemur at renna sum hara.
Marna avmyndað beint áðrenn hon fór at leggja seg kl. 21.00. Hon sýnist klár!
Hevði Marna ikki umboða Føroyar í hesi kappingini, er tað rættiliga sannlíkt, at hon hevði runnið fyri danska landsliðið. Í øllum førum sær út til, at Marna eigur at hava góðan møguleika at basa trimum av teimum fýra donsku rennarunum. Tann fjórða, Simone Glad, er størsti favorittur at vinna kappingina. Hon fer saman við kenjansku haruni at renna eftir 32.15 min, sum er danskt OL-krav til Rio. Miseydnast tað, er úrslitið 32.55 ikki nøkur katastrofa, tí tað gevur atgongd til EM, sum verður í Amsterdam í summar.
Danska Simone Glad (fremst) er stórur favorittur leygardagin. Her vinnur hon NM 10.000 m í 2013.
Tann finska, tann norska og tann sterkasta svenska kvinnan eru nokk eitt vet ov sterkar, til at Marna kann vinna á teimum, men hinar báðar svensku hava nøkulunda somu styrki sum Marna, og fer hon tí at hava eitt sera vakið eyga eftir hesum báðum. Gongur alt sum prestur prædikar ein góðan dag, so kann eitt fjórðapláss vinnast.
DM í 10.000 m renning er innbygd í hesa kappingina. Og sum limur í Sparta, er Marna tí eisini partur av DM-kappingini. Og her sær út til, at Marna hevur góðar møguleikar at ogna sær DM-heiðursmerki av onkrum slagi. Nú Marna er komin í +35 bólkin, kann metal eisini vinnast fyri tann bólkin, so Marna hevur nógv at renna fyri í morgin.
Útlitini fyri føroyskum meti eru eisini rættiliga góð. Marna eigur sjálv føroyska metið, 36.48,24 min frá oyggjaleikunum á Jersey, har hon vann silvur. So seint sum í mars vann Marna bronsu til DM í 10 km landavegsrenning, og tá var tíðin væl betri, nevnliga 35.17 min.
Men enn verður einki skinn selt. Fyrst skal bjørnin skjótast, og vit vóna at væl er løtt, tá Marna klokkan 12.00 leygardagin stendur klár á startstrikuni saman við bestu kvinnunum í norðurlondum.
FÍF ynskir Marnu góða eydnu, og eisini senda vit eina heilsu til allar ½ maratonrennararnar við ynskjum um eina góða kapping.


text:
Nýggja Testamenti
Nýggja Testamenti (grikskt: Kaιvὴ Aιaθήkn ella Kainē Diathēkē. Latín: Novum Testamentum) er partur av Bíbliuni hjá teimum kristnu. Nýggja Testamenti er skrivað á grikskum máli.
Tað er í Nýggja Testamenti, vit lesa um Jesus. Tær týdningarmestu frásagnirnar um Jesus í Nýggja Testamenti eita Evangeliini. Í Nýggja Testamenti eru 4 evangeliir. Í Nýggja Testamenti er Jesus tann Messias, sum profetarnir í Gamla Testamenti spáddu fór at koma og loysað fólkið úr træladómskorum og endurreisa Ísrael. Í Nýggja Testamenti verður Messias nevndur Kristus.
Nýggja Testamenti er tilsamans 27 bøkur.


text:
Ikki hoyrist nógv um hvat ið ætlanin er fyri fiskivinnuna hóast nýggja og umfatandi lóggávu — hurlivasi valdar framvegis í spurninginum um hvat vit vilja við hesari vinnu, og lítið og einki sæst til ábendingar um veruligar málsetningar.
Eitt er at ætla okkurt; eitt annað at vita hvat tað er man vil, herundir hví, og eisini hvussu man hugsar sær at tað man ynskir skal kunna gerast veruleiki. Tað kallast við einum fínum orði fyri at hava eina ‘visión’ — also nakað man hevur umhugsað væl og virðiliga og orðað eitt sindur yvirskipað, tó við støði í veruligum viðurskiftum og realistiskum framskrivingum av tilgongdum ið eru avgerandi fyri myndina. Tá er tað ein trúverdig visión; tað mótsatta er meira at rokna sum ein innantóm glitrimynd, og tíverri er síðstnevnda fyribrigdi dekan ov ofta tað sum rennur einum til hugs tá eitt orð sum ‘visión’ verður brúkt. Tíverri; men tað merkir ikki at nakað skeivt liggur í orðinum sum so. Hví hetta er so farið av sporinum kann sjálvandi vera áhugavert at umhugsa, men her skal fyrst og fremst staðfestast at vit sakna eina veruliga visión, eina framtíðar ætlan fyri fiskivinnuna.
Ein politiserað vinna er ikki tað ið flestu føroyingar ynskja, tvørturímóti. Tað sum fólk ynskja—og tað hevur einki sum helst við partapolitikk at gera — er greiðar spælireglur og tryggir karmar at virka undir. Men fyri at kunna gera hetta rímiliga ynski hjá vinnulívinum og øllum teimum ið eru knýtt at tí til veruleika, krevst at tey ið smíðja okkara lógir leggja fram eina greiða og skilagóða ætlan—og ja, aftur við einari visión sum vil eitt sindur meira enn alt tað vit taka fyri givið, uttan tó at gerast beinleiðis bláoygt. Er tað so torført?
Hvussu torført tað er, veldst jú um fyritreytirnar. Eru fyritreytirnar at politikarar og embætisfólk og onkrir konsulentar við teimum bara skulu seta nøkur luftig og háfloygd slagorð saman uttan munadygga samvirkan frá teimum ið kenna til fiskivinnuna í fyrstuhond, fyri síðani at fáa onkrar løgfrøðingar til at skriva ein drakoniskan lógartekst, so verður tað ikki lætt. Undir slíkum fyritreytum kemur nevniliga at leka so illa millum teori og praksis at tann legala-regulativa skútan lættliga kollsiglir longu áðrenn hon kemur út av vágni. At royna sum frægast at lensa og umvæla undir sigling er sjálvandi frægari enn at einki gera undir slíkum umstøðum; men best hevði verið at gjørt tað arbeiðið longu áðrenn lagt varð frá landi.
Vit nýta kennifílur og savna data sum eru kravd, vísandi til galdandi lóggávu. Les meira her: We use cookies on our website to give you the most relevant experience by remembering your preferences and repeat visits. By clicking “Accept”, you consent to the use of ALL the cookies.
This website uses cookies to improve your experience while you navigate through the website. Out of these, the cookies that are categorized as necessary are stored on your browser as they are essential for the working of basic functionalities of the website. We also use third-party cookies that help us analyze and understand how you use this website. These cookies will be stored in your browser only with your consent. You also have the option to opt-out of these cookies. But opting out of some of these cookies may affect your browsing experience.


text:
Ítróttasamband Føroya heitir á feløg og sambond innan ÍSF um fyribils at steðga øllum ítróttavirksemi í tvær vikur, eftir at Coronatiltøkini eru herd
Venjingar, dystir, kappingar og annars øll tiltøk í føroyska ítróttaheiminum – bæði innandura og uttandura – eiga at steðga fyribils í tvær vikur í øllum deildum og aldursbólkum.
Hesa áheitan sendir ÍSF ítróttafeløgum og sambondum, eftir at landsstýrið hevur hert corona-tiltøkini fyri at minka um smittavandan av corona/covid-19.
– Vit hava øll møguleika at taka ábyrgd, tí hvør einstakur kann gera sítt til at minka um smittuvandan. Eg heiti staðiliga á føroyska ítróttaheimin um, at taka støðuna í størsta álvara. Um vit vísa samfelagssinni og rættan hugburð, so megna vit nógv í hesi truplu støðu.
– Føroyskur ítróttur skal undir ongum umstøðum verða ein smittukelda. Við at steðga á nú, bindur føroyski tróttaheimurin um heilan fingur og er við til at basa smittuni, sigur Elin Heðinsdóttir Joensen, ÍSF-forseti.
Vinaliga
Ítróttasamband Føroya


text:
Mæltu frá at friða garðarnar
Millum málini, sum blivu viðgjørd á kommunustýrisfundi á Sandi í gjárkvøldi, var eitt tilmæli um at friða bøgarðarnar í bygdini.
Sands kommuna hevði biðið um at fáa málið til hoyringar, og samtykt bleiv, ikki at taka undir við tilmælinum. Hetta var grundað á, at garðarnir eru í brúki og tæna sama endamálið, sum teir altíð hava gjørt.
Ístaðin samtykti kommunustýrið at seta pening av til viðlíkahald av gørðunum og teimum gomlu grótrættunum, havandi í huga tað søguliga virði hesar grótlaðingar hava.


text:
Kostnaðurin
Kostnaðurin verður goldin sambært tímatakstinum kr. 1600 + mvg. Henda kostnað rinda partarnir við hvør síni helvt, um ikki avtala er gjørd um annað.
Aðrar útreiðslur sum gerast neyðugar, so sum serkøn hjálp, hølisútreiðslur, kostur v.m. rinda partarnir herumframt.
Partarnir gera frammanundan avtalu um gjaldanina, og hvussu partarnir býta hesa sínamillum.
Ymiskt er hvussu long tíð roknast skal við. Summi mál kunnu avgreiðast eftir 1-2 fundir, tvs. frá 3 tímum til 8 tímar. Onnur taka longri tíð, tað velst um hvør trætan er, hvussu fæstløst hon er og sjálvandi partarnar sjálvar.


text:
Tvøroyrar Kirkja
3. februar 1905 var farið í gongd við arbeiði uppá nýggju kirkjuna á Tvøroyri. J.A. Arge var biðin um at gera grótarbeiði og gjørdi hann eina skitsu av grundplaninum. Síðani var Viggo Bertram, arkitektur, í Keypmannahavn biðin um at gera tekning og kostnaðarætlan. Kirkjan skuldi vera 36 x 16 alin innan, hæddin skuldi vera 7 alin og sambært løgtingsviðtøku skuldi høvuðstilfarið verða høgt grót.
Arbeiði gekk væl at byrja við, men í apríl kom steðgur í, av fleiri orsøkum. M.a. segði J.A. Arge arbeiði frá sær og eingin annar fekst til grótarbeiði.
Áðrenn arbeiðið var farið í gongd, høvdu A/S J. Mortensen Eftf. bjóða sær at geva alt byggitilfarið um kirkjan varð gjørd úr timburi.
Gudstænasta er hvønn sunnudag kl. 11.00


text:
Om dette arrangement
Lesiringarnir hittast
Býarbókasavnið hevur í mong ár skipað fyri lesiringakvøldum, har fólk hava høvi at hittast eina ferð um mánaðin fyri at tosa um eina ávísa bók, sum øll hava lisið.
Tað er ókeypis at luttaka í lesibólki. Bókasavnið leggur høli til og útvegar bøkurnar, ið lisnar verða.
Vit hittast vanliga fyrsta mánakvøld í hvørjum mánað kl. 18.30-20
Skráin vetrarhálvuna 2021-22:
- 6. september
- 4. oktober
- 1. november
- 6. desember
- 3. januar
- 7. februar
- 7. mars
- 4. apríl
Hevur tú hug at vera við í lesiringi, ert tú vælkomin at skriva til Vígdis Bjarnadóttir ella ring 302020.


text:
Millumlið dýrka altíð vøruna
At ein radari verður settur upp á Sornfelli merkir ikki, at Føroyar fáa ein fríhandilssáttmála við ES. Tað hevur danski forsætisráðharrin gjørt greitt í miðlunum.
Sostatt hvarv grundgevingin hjá samgonguni fyri, hví vit skulu tosa við danir um ein radara.
Danir hava boykotta okkum saman við ES. Tí kunnu vit heldur ikki vænta, at danir fara at arbeiða fyri, at Føroyar fáa eina fríhandilssáttmála við ES.
VIt eiga at leypa millumliðið – tað er Danmark – um, og sjálvi taka støðu. Vit vita øll, at millumlið altíð dýrka vøruna.
Um vit samráðast sjálvi, tæna vit føroyskum áhugamálum. Um vit lata danir samráðast, tæna vit donskum áhugamálum.
Skal ein radari setast upp eru tað Føroya fólk og Føroya Løgting, ið eiga ta avgerðina.
Beinta Løwe,
Løgtingskvinna fyri Tjóðveldi


text:
Liðkappingin í 1. Deild fyri 2020/21 byrjaði um vikuskiftið. Fyrsta dysturin sum bleiv ... Les meira...Heimasíðan flutt
Heimasíðan hevur verið óvirkin í uml. 1 dag vegna at síðan hevur skift hosting-veitara ... Les meira...Meistaraheitið verður avgjørt í Klaksvík
Nú er somikið áliðið í landskappingini í billard, at bert ein dystur írestar. Hetta er ... Les meira...Baldvinsson og Feilberg strúka avstað
Ósigraðir og langt á odda, tykjast fuglfirðingarnir báðir, Jákup Baldvinsson og Jens Kjartan ... Les meira...Fleiri...
Skanna adressu til tína snildfon her.


text:
Meinhard E. Olsen skrivað sáttmála við NSÍ
Meinhard Egilsson Olsen, hevur í kvøld skrivað sáttmála við NSÍ sum knýtir hann at besta liðnum restina av kappingarárinum.
Meinhard, sum er 16 ár, spælir sum áleypari á okkara U-16, U-18 og menningarliði, umframt at hann venur fast við Effoliðnum.
Sína debut á besta liðnum, fekk hann í fjórðingsfinaluni í kappingini um Løgmanssteypið, tá NSÍ vann 4-0 móti Skála á Skála herfyri.
Sambært www.faroesoccer.com er Meinhard skrásettur fyri 11 U-17 landsdystir fyri Føroyar.
Okkara U-18 lið er oddalið í landskappingini eftir at fimm umfør eru leikt. Her er Meinhard toppskorari við 6 málum.


text:
Í viku 38 var 3. flokkur á MIV á námsferð í Keypmannahavn.
Hóast vit halda okkum kenna Keypmannahavn, so var nógv nýtt at síggja og uppliva, m.a.:
- Rosenborg Slot, Marmorkirken, Amalienborg Slotsplads, Maersk springvatnið og Operahúsið
- Rundatorn og Kanalrundferð var sjálvandi eisini á skránni.
- Teknisk Museum í Helsingør, har m.a. cyklotronin hjá Niels Bohr er framsýnd
- Frilandsmuseet. Sera áhugavert var at síggja eini hús, hjall, sornhús og myllu úr Múla standa har saman við húsum og bygningum úr øðrum norðurlondum. Her sóu vit, hvussu forfedrar okkara í norðurlondum hava liva og haggreitt teirra tilfeingi.
- Medicinsk Museum, har ið vit m.a. sóu tað fyrsta auditorium, har ið donsk læknalesandi fingu undirvísing.
Eina hugnaliga og stuttliga vitjan skuldu vit eisini hava, so vit fóru í Tivoli og víðari í Cirkusbygningin at fáa okkum ein Showdinner.
Dagarnir vóru væleydnaðir og fingu vit nógv burturúr bæði fakliga og socialt.


text:
Beskrivelse
Knælið
Knæliðið er serliga ætlað fólki, sum hava liðbandsskaðar, men eisini fólki sum hava tørv á uppvenjing aftaná meniskoperatión v.m.
Vant verður regluliga eina ferð um vikuna í eitt longri tíðarskeið – alt eftir hvat fyri skaða talan er um. Umframt hetta fær luttakarin leypandi vegleiðing í, hvørjar venjingar hann skal gera heima.
Endamálið vid knæliðnum er, at luttakarin fær miðvísa venjing, sum progressivt er tillagað til tann einkulta persónin. Í hesum tíðarskeiðinum verður dentur serliga lagdur á at endurskapa evnini at stabilisera knæið, soleiðis at tað er funktionelt í gerandisdegnum og í eini møguligari ítróttargrein, sum tann einkulti luttekur í. Í hesum sambandi er tað somuleiðis týdningarmikið at byggja upp maksimala styrki í knænum umframt øðrum pørtum av kroppinum, sum hava ávirkan á knæið.
Ávísing til fysioterapi frá lækna krevst.
Tilmelding við at ringja á 228600 ella skriva til brian@fysio.fo.
Undirvísari: Brian Fossabrúgv, fysioterapeutur.


text:
Fólkatingsvalið 2019
Fólkatingsvalið 2019 var hildið mikudagin 5. juni 2019, nærum 4 ár eftir fólkatingsvalið, ið varð hildið 18. juni 2015. Í alt skuldu 179 fólkatingslimir veljast, av teimum vórðu 175 valdir í Danmark, tvey umboð úr Føroyum og tvey umboð úr Grønlandi.
Úrslitið[rætta | rætta wikitekst]
Sitandi stjórnin, blái vongur, misti meirilutan í Fólkatinginum. Reyði vongur fær 91 sessir, meðan blái vongur fær 79, tá sessirnir hjá Nye Borgerlig verða taldir við. Hetta er uttan fólkatingsumboðini úr Føroyum og Grønlandi. Av teimum eru trý reyð og eitt blátt.[1]
Edmund Joensen úr Sambandsflokkinum og Sjúrður Skaale úr Javnaðarflokkinum vunnu føroysku sessirnar í Fólkatinginum.[2]
Slóðir úteftir[rætta | rætta wikitekst]
- Stjórnarskifti væntað í Danmark, kvf.fo
- Mette Frederiksen helst nýggjur forsætisráðharri, kvf.fo
- Se det endelige valgresultat: Her er valgets vindere og tabere, dr.dk
- Her er endaliga úrslitið av fólkatingsvalinum, in.fo


text:
Ross
Ross ella hestur (kvæðamál hors) (latín Equus caballus) er eitt stórt súgdjór ið hoyrir til hópin hovdýr. Rossið varð tað seinasta stóra djórið, ið varð tamt. Tað var fyri umleið 6000 árum síðan, so rossið og menniskjað heva fylgst langa leið saman. Fyri summi er rossið frítíðarítriv og stuttleiki, fyri onnur ítróttur; og so eru tað tey, ið ikki høvdu kunnað livað uttan at hava rossið sum arbeiðsdjór og til flutnings. Menniskjan fór undir at temja rossið uml. 4000 ár fyri Krist, og 1000 ár seinni vóru tamross vanlig nógvastaðni. Í 3000 ár vóru rossini einasta álit til flutnings. Fyrr var hesturin nærri lívinum hjá teim flestu enn í dag. Hesturin varð nýttur sum ferðingarross, sum arbeiðshestur og sum stríðshestur, tá ið kríggj var. Í dag verða hestar mest nýttir til undirhalds, og mestsum ikki til arbeðis. Vituligt er, at slík dýr høvdu ymisk heiti alt eftir kyni og aldri, og tað hava tey enn. Vit hava: fyl, ungross, ryssa ella mer, greðing og hest, sum geldur greðingur oftast verður róptur. Ross eru av gløggastu djórum og løtt at ala. Ross hava gott tev, síggja og hoyra væl, so tey varnast skjótt vanda og tvíspora av stað. Ross ganga á ytsta táliðinum, og uttan um hann er harður hornhógvur. Aftantil undir ilini er gyrðin hornbølla, hóvtungan. Rossið fjaðrar á henni, tá ið tað rennur. Hestaskógvar verða negldir undir hógvarnar, so hógvarnir slítast ikki á hørðum lendi.
Nú kenna vit mest hestakreftir í motorførum, bilum og bátum o.s.fr. Hóast flestu ross í dag eru tamd, so finnast framvegis villini ross so sum tað hótta asiatiska Przewalski'sa ross sum er tað einasta sanna villrossið í dag, og so onnur villini ross ið eru eftirkomarar av leysslopnum tamrossum. Evropeiska "Tarpanrossið" ella "Evropeiska villrossið" doyði út í 1909.
RossasløgEdit
Nú eru fleiri enn 75 mió tom ross, skift sundur í eini 100 ymisk sløg. Ross verða skift í trý høvuðssløg - Tung ross, ið mest verða nýtt sum arbeiðsross, til dømis shirerossið; Løtt ross, mest nýtt til kappríðing, til dømis arábaraross; Smáross, til dømis hetlandsponny. Hæddin á rossinum verður máld ovast á faksið. Málini eru bandmál ella stangarmál. Hetlendska rossið er eitt tað minsta rossaslagið, bara 100 cm. høgt. Shirerossið er av størstu rossum. Tað er hægri enn 185 cm. og vigar meira enn 1100 kg.
Føroyska rossið er sambært støddini í veruleikanum ein Poni eins og Hetlandsrossið. Mest vanliga ríðingarrossið í Føroyum í dag er Íslandsrossið.
HeitiðEdit
Frá kvæðunum kenna vit orðini hestur og gangari. Hetta merkir hestur ella ríðingarhestur eftir orðabók Chr. Matras'. Í dagligari talu verður felagsheitið ross ofta nýtt fyri ryssu (honhest), greðing (hannhest) og hest (geldan greðing). Upprunin til heitið ross er ikki kendur, men sambært orðabók Gyldendals frá 1991 (isbn 87-01-41132-2) merkir orðið stríðshestur. Frá søguligum keldum vita vit, at evropear einans nýttu greðingar í kríggi. Ross hevur tí helst merkt greðingur. At ross hava verið nýtt sum ferðingarhestar ber týski býurin Rosenheim boð um. Hetta var heim hestanna, tá ið farið varð um skarðið til Italiu. Týska stavsetingin er hin sama, sum vit nýta, við dupultum s'i. Í dag finst orðið bert í Føroyum, Íslandi og Hetlandi, við somu merking, men har íslendska stavsetingin er hross, og hetlendska russie. Í grannalondum okkara verður dýrið mest rópt hest ella hestur. Tó fyri sunnan (í Stóra Bretlandi) horse. Orðið hors hevur eisini verið nýtt í Danmark, sum staðarnøvnini: Horsager, Horsevej, Horsens og Horsestigen benda á.
Til hvussu hross verður til horse hevur málfrøðingurin Marius Staksberg hesa frágreiðing: Tá ið ljóð (fonem) í málinum á henda hátt skifta pláss, plaga vit at kalla tað umkast (metatesa). (Eitt føroyskt dømi er stivli til stilvi summastaðni í landinum.) Í hesum føri er ikki greitt, hvat er eldri, r + sjálvljóð ella sjálvljóð + r, tí bæði eru sera gomul. Men kanska er horse (fornenskt og danskt hors) eldri enn hross, germanskt *hrussa- og *hursa-, av indoevropeiskum *kers- 'renna', sbr. latín currere 'renna' og cursus 'renning', men tað er ikki full semja um upprunan (sbrt. Dansk Etymologisk Ordbog, Gyldendal 1976).
Bæði orðini hestur og ross hava verið nýtt í Føroyum rættuliga leingi. Hesum bera m.a. staðarnøvnini: Rossastíggjarnir og Hestfall boð um, men júst í hvørji merking er ilt at siga. Orðið ross verður ikki nýtt í Evropa í dag. Í Týsklandi verður orðið Pferd nýtt og bert fá kenna orðið ross. Hjá okkum verða orðini ross og hestar av teim flestu nýtt við somu merking. Vit siga eins og íslendingar: Hevur tú hestar, Hava rossini fingið o.s.fr.
HestahúsEdit
Har hesturin stendur inni, verður í dag ofta kallað fjós. Hetta er kanska tí at hesturin hevur staðið saman við neytunum ella kúnni í fjósinum, har hønurnar eisini hildu til, ella har kúgvin stóð - tí nú kemur mjólkin úr handlinum. Vanligt var tó, at hestarnir vóru úti alt árið eins og seyðurin. Tað er ikki fyrr enn í tjúgundu øld, at farið varð at leggja tak á bólini, soleiðis at hesi vóru til seyðahús.
Annars hava vit sera gott skil á, at hønurnar eru í høsnarhúsinum, gásin í gásarhúsinum, seyðurin í seyðahúsinum og kúgvin í fjósinum. So tað er onki meir náttúrligt, enn at hesturin er í hestahúsinum. Hetta heitið verður eisini nýtt í grannalondum okkara. Summum dámar betur at nevna hetta rossahús ella rossastallur. Analogt áðurnevnda stavar hetta heiti kanska úr herinum.


text:
Træverja 15 TIX er ætlað á alt slag av viði, óhølvaðum og hølvaðum, har ynskt verður at viðingin skal síggjast.
Viður sum er smurdur við Træverju 15 TIX hevur onga ávirkan á nærliggjandi gróður.
Tí er Træverja 15 TIX eisini vælegna á t.d. træverk í vakstrarhúsið.
Litur:
verður framleidd í fleiri grundlitum.
Á nýtt timbur:
Smyr fyrst við T12 Grundingsolju og síðan tvær ferðir við Træverju 15 TIX
Viðlíkahald:
Eina ella tvær ferðri við Træverju 15 TIX. Træverja 14 er klár og kann eisini brúkast sum endalag, um ynski er at liturin ikki skal gerast myrkari.
Máling:
Kann smyrjast á flatan við pensli, rullu ella sproytu.
Trygdarflokkur:
2 – 1
Tynna og reinsa amboð:
Mineralskt terpentin
Tíð at torna:
5-6 tímar við 20°C
Mála útyvir:
Eftir 4-8 tímar, alt eftir umstøðum
Tjúkd:
Um 15 sek. (DIN 4; 25°C)
Evnisnøgd:
Um 0,90 g/ml (25°C)
Turrevni:
Uml. 42% av nøgd ella uml. 36% av rúmd
Tilfarsnýtsla:
Uml. 10-16 m2/L alt eftir, hvussu nógv flatin drekkur í seg og umstøðum annars


text:
Í dag og í morgin vitjar útlendska sendifólkaliðið í Danmark í Føroyum. Talan er um sendifólk úr 40 ymsum londum. Uttanríks- og vinnumálaráðið skipar saman við danska uttanríkisráðnum fyri ferðini og í morgun greiddi Poul Michelsen, landsstýrismaður, frá um føroysk uttanríkisviðurskifti.
Skráin fyri dagarnar er umfatandi. Sendifólkaliðið hevur hitt løgmann, landsstýriskvinnuna í í fíggjarmálum, Niels Vinther í Vinnuhúsinum og Guðrið Højgaard, stjóra í Visit Faroe Islands. Eisini verður undir ferðini vitjað á Listasavninum, í Kirkjubø, hjá Bakkafrosti, í Runavík og skipað verður fyri eini útferð.
Vitjanin í Føroyar endar mikudagin á middegi.


text:
Wikipedia:Hendingar/3. mai
Hin 3. mai: Krossmessa, Altjóða Miðladagur (World Press Day)
- 1808 - Finska kríggið: Svøríki missir skansan Sveaborg til Russland.
- 1960 - Fríhandilsfelagskapurin EFTA verður settur á stovn.
- 2000 - Ítrótturin "Geocaching" byrjar, tá fyrsti "skatturin" og GPS (myndin) kordinatirnar verða settar upp á Usenet.
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Lisa í Leikalandi
Bókadeild Føroya Lærarafelags
- Síður: 112.0
- Útgávuár: 1988
- Upprunamál: enskt
- Innbinding: heft
- Rithøvundur: Lewis Carroll
- Týðari: Axel Tórgarð
Lisa í Leikalandi æt upprunaliga á enskum Alice´s Adventures in Wonderland. Síðani bókin er vorðin filmatiserað ferð eftir ferð hevur hon fingið enska heitið Alice in Wonderland.
Bókin sigst vera vorðin veruleiki, tí at høvundurin hevur fortalt søguna fyri trimum smágentum.
Í stuttum er søgan um gentuna, Lisu, sum ein dagin dettur niður í eina kaninholu og har hittir løgnar verur og dýr, sum tosa.
Bókin er skrivað soleiðis, at hon kann lesast av bæði børnum og vaksnum.
Hon verður hildin at vera ein av mest týðandi bókum innan bókmentaslagið, ið á enskum nevnist 'literary nonsense'.
Bókin hevur elvt til nógv kjak, summi dáma at lesa hana onnur hata hana. Hon hevur verið spæld á palli, gjørd til film, bæði teknifilm, vanligan film og sjónvarpsrøðir. Hendingar og verur í bókini eru at finna í yrkingum, sangi, myndprýðingum.
Rithøvundar sum James Joyce, Vladimir Nabokov og Paul Auster eru ávirkaðir av bókini. Bólkar og sangarar sum Jefferson Airplane, Aerosmith, Beatles, Donovan, Marilyn Manson, Neil Sedaka, Donna Summer, Traffic og Tom Waits eru ávirkað av bókini og somuleiðis myndprýðarar, sum Salvadore Dali. Ávirkan sæst eisini í onkrari episodu í sjónvarpsrøðum sum Garfield, The Simpsons og Star Trek, eisini í gomlu teknirøðini frá trýatiárunum Betty Boop, somluleiðis í filmum sum Jurassic Park, Matrix og Pan´s Labyrinth.


text:
Meira enn hálvthundrað arbeiðsgevarar á Jobmatch!
Í næstu viku stendur Norðurlandahúsið at bresta við føroyskum arbeiðsgevarum, sum vilja koma á tal við lesandi ella fólkum við útbúgving, sum sóknast eftir starvi í Føroyum.
Jobmatch hevur veruliga vunnið sær sess sum afturvendandi starvstevna millum jóla og nýggjárs, og undirtøkan er vaksandi á hvørjum ári.
“Í ár var mest sum fullsett við fyritøkum og stovnum longu í oktober mánaði. Vit hava so roynt at útvega meira pláss í Norðurlandahúsinum, og á tann hátt hava vit fingið rúm fyri 52 arbeiðsgevarum” sigur Katrin I. Gregersen, samskipari av Jobmatch. Hetta er tað mesta nakrantíð.
Longu nú hava nógv fólk bílagt sær eitt JobPrát, og til ber at gera hetta umvegis hemasíðuna jobmatch.fo fram til 26. desember kl. 20. Men best er at bíleggja í góðari tíð.
“Tað er eitt sera breitt úrval av arbeiðsgevarum frá bæði privata og almenna geiranum, innan framleiðslu, handverk, tænastu og fyrisiting. Á heimasíðuni ber til at kunna seg um einstøku fyritøkuna ella stovnin” sigur Katrin.
Jobmatch starvstevnan verður hósdagin 28. desember i Norðurlandahúsinum. Tað er ókeypis at vitja Jobmatch.